EUSKADIKO NATURA-ONDAREA

KONTSERBATZEKO LEGE-AURREPROIEKTUAREN

ZIRRIBORROA

2018ko abenduaren 7a

ZIOEN AZALPENA 5

Título I. XEDAPEN OROKORRAK 10

Artículo 1 Xedea 10

Artículo 2 Helburuak 10

Artículo 3 Printzipioak 11

Artículo 4 Definizioak 12

Artículo 5 Eginkizun soziala 14

Artículo 6 Botere publikoen erantzukizunak 14

Artículo 7 Herritarren eskubideak eta betebeharrak 15

Artículo 8 Politika sektorialetan integratzea 16

Artículo 9 Natura-ondarea eta klima-aldaketa 16

Título II. ESKUMEN- ETA ANTOLAMENDU-ARAUBIDEA 18

Artículo 10 Administrazio publikoen eskumenak 18

Artículo 11 Administrazioen arteko lankidetzarako mekanismoak 18

Artículo 12 Ingurumeneko Aholku Batzordea 19

Título III. NATURA-ONDAREA EZAGUTU, PLANIFIKATU ETA BABESTEKO TRESNA OROKORRAK 20

Capítulo 1 INFORMAZIO-SISTEMAK 20

Artículo 13 Euskadiko Natura Ondarearen Inbentarioa 20

Artículo 14 Euskadiko Naturaren Informazio Sistema 21

Artículo 15 Euskadiko Naturaren Ezagutzeko Sarea 21

Artículo 16 Euskadiko Natura Ondarearen Egoerari buruzko Inbentarioa 22

Capítulo 2 NATURA-ONDAREA KONTSERBATZEKO EUSKAL ESTRATEGIA 22

Artículo 17 Xedea eta edukia 22

Artículo 18 Lanketa 23

Artículo 19 Indarraldia eta irismena 23

Capítulo 3 BALIABIDE NATURALAK ANTOLATZEKO PLANA 24

Artículo 20 Kontzeptua 24

Artículo 21 Edukia eta lurralde-eremua 24

Artículo 22 Indarraldia 26

Artículo 23 Irismena 26

Artículo 24 Lantzeko eta onartzeko prozedura 27

Artículo 25 Kautela-babesa. 27

Capítulo 4 NATURA-ONDAREA EZAGUTU ETA BABESTEKO BESTELAKO TRESNAK 29

Artículo 26 Konektagarritasun ekologikoaren plangintza 29

Artículo 27 Iragazkortasun ekologikoaren neurriak 30

Artículo 28 Lurzorua funtzio natural gisa 31

Artículo 29 Karsta eta zuloak. 32

Artículo 30 Salbuespenezko kalte- edo arrisku-egoerak 33

Capítulo 5 INTERESEKO HABITATAK KONTSERBATZEA 33

Artículo 31 Euskadiren intereseko habitat naturalen zerrenda eta desagertzeko arriskuan dauden habitaten katalogoa 33

Artículo 32 Ondoreak 35

Artículo 33 Habitatak kontserbatu eta leheneratzeko planak 35

Artículo 34 Habitaten ezaugarriak 35

Título IV. NATURAGUNE BABESTUAK 37

Capítulo 1 XEDAPEN KOMUNAK 37

Artículo 35 Kontzeptua 37

Artículo 36 Tipologia 38

Artículo 37 Kategoriak gainjartzea 38

Artículo 38 Mugaketa eta kartografia 39

Artículo 39 Sarbidea eta pasatzea 40

Artículo 40 Informazio geografikoa sartzea jabetza-erregistroan 40

Artículo 41 Seinale-zortasuna 41

Artículo 42 Eroslehentasunerako eta atzera eskuratzeko eskubideak 41

Artículo 43 Babes-eremu periferikoak 42

Artículo 44 Deitura babestea 43

Artículo 45 Erauzte-jarduerak 43

Artículo 46 Euskadiko naturagune babestuen sarea 43

Capítulo 2 NATURAGUNE BABESTUAK 44

Artículo 47 Parke naturalak 44

Artículo 48 Erreserba naturala 45

Artículo 49 Monumentu naturala 46

Artículo 50 Paisaia babestua 46

Artículo 51 Deklarazio-prozedura 47

Artículo 52 Naturagune babestuak kudeatzea 48

Artículo 53 Erabilera eta kudeaketa zuzentzeko planak 49

Artículo 54 Erabilera eta kudeaketa zuzentzeko planen indarraldia eta osagarritasuna 51

Artículo 55 Parke naturalen patronatuak 52

Capítulo 3 NATURA 2000 SAREKO NATURAGUNEAK 53

Artículo 56 Euskadiko Natura 2000 sarearen osaera 53

Artículo 57 Izendatzeko prozedura 53

Artículo 58 Natura 2000 sarearen kudeaketa 55

Artículo 59 Euskadiko Natura 2000 Sarearen Gida Plana 56

Artículo 60 Natura 2000 sareko guneak deskatalogatzea 56

Artículo 61 Zaintza eta jarraipena 57

Capítulo 4 NATURAGUNE BABESTUAK, NAZIOARTEKO TRESNAK APLIKATUTA 57

Artículo 62 Biosferaren erreserbak 58

Artículo 63 Geoparkeak 58

Artículo 64 Nazioarteko garrantzizko hezeguneak 59

Artículo 65 Nazioarteko arauek babestutako bestelako naturaguneak 59

Título V. BASAFAUNA ETA BASAFLORAKO ESPEZIEAK BABESTEA 60

Capítulo 1 XEDAPEN KOMUNAK. 60

Artículo 66 Printzipio orokorrak 60

Capítulo 2 ESPEZIEEN TIPOLOGIA 61

Artículo 67 Babes Bereziko Araubidean dauden Basaespezieak 61

Artículo 68 Basaespezie mehatxatuak 62

Artículo 69 Espezie mehatxatuak babesteko neurriak 63

Artículo 70 Espezie autoktono desagertuak 64

Artículo 71 Espezie Exotiko Inbaditzaileen Euskal Katalogoa 65

Capítulo 3 DEBEKUAK ETA SALBUESPENAK 66

Artículo 72 Basafaunako espezieei dagozkien debeku orokorrak 66

Artículo 73 Babes Bereziko Araubidean dauden Basaespezieen Euskal Zerrendan sartutako espezieei ezartzen zaizkien debekuak 67

Artículo 74 Salbuespenak 68

Artículo 75 Salbuespenak baimentzeko betekizunak eta prozedura 69

Capítulo 4 BABESERAKO NEURRI GEHIGARRIAK 70

Artículo 76 Espezieen babesa, ehiza eta arrantzari dagokionez 70

Artículo 77 Basafauna berreskuratzeko zentroak eta germoplasma-bankuak 71

Artículo 78 Basafaunako espezieak gatibu haztea 72

Artículo 79 Espezieak sartzea, berriz sartzea edo indartzea 73

Artículo 80 Material genetikoaren bankuen erregistroa 74

Artículo 81 Taxidermia 74

Artículo 82 Aprobetxamenduak 75

Título VI. NATURA-ONDAREA KONTSERBATZEKO SUSTAPEN-, EKONOMIA- ETA FINANTZA-NEURRIAK 76

Artículo 83 Natura-ondarea kontserbatzeko finantza-iturriak 76

Artículo 84 Natura Ondarea Kontserbatzeko Euskal Funts Publikoa 76

Artículo 85 Eragin sozioekonomikoko esparruak 78

Artículo 86 Garapen sozioekonomikorako programak 78

Artículo 87 Kalte-ordainen araubidea 79

Artículo 88 Lurraldearen zaintza eta natura-ondarearen babesa sustatzea 79

Artículo 89 Akordioak jabe pribatuekin, natura-ondarea babesteko 80

Artículo 90 Neurri fiskalak 81

Título VII. ZAINTZA, IKUSKAPENA ETA ZEHAPEN-ARAUBIDEA 82

Artículo 91 Ikuskatzaileak 82

Artículo 92 Eginkizunak 82

Artículo 93 Administrazioaren erantzukizuna 83

Artículo 94 Arau-hausteen tipifikazioa 84

Artículo 95 Zehapenen zenbatekoa 89

Artículo 96 Arau-hauste eta zehapenen mailaketa eta zehaztapena 90

Artículo 97 Arau-hauste eta zehapenen preskripzioa 90

Artículo 98 Leheneratzea eta kalte-ordaina 91

Artículo 99 Eskumena 91

Artículo 100 Zehapenen jakinarazpena 91

Artículo 101 Konkurrentzia jurisdikzio penalarekin 92

Artículo 102 Hertsapen-isunak 92

Artículo 103 Ehiza, arrantza eta mendietako arau-hausteak 93

XEDAPEN GEHIGARRIAK 94

Lehenengo xedapen gehigarria. Biotopo babestuen araubidea 94

Bigarren xedapen gehigarria. Aparteko zuhaitzen araubidea 94

Hirugarren xedapen gehigarria. Oztopoen eraispena 94

Laugarren xedapen gehigarria. Ehizari buruzko martxoaren 17ko 2/2011 Legea aldatzea 95

Bosgarren xedapen gehigarria. Natura-intereseko eremuak 95

XEDAPEN IRAGANKORRAK 96

Lehenengo xedapen iragankorra. Atribuzioak Foru Aldundiei 96

Bigarren xedapen iragankorra. Baso-masak eta zuhaitz-kanopiak areagotzea hiriguneetan 96

Hirugarren xedapen iragankorra. Izapidetze-planak egiteko prozedurak 96

Laugarren xedapen iragankorra. Itxinako mendigunea babesteko araubidea 96

Bosgarren xedapen iragankorra. Igarobide ekologikoen Euskal Katalogoa 97

Seigarren xedapen iragankorra. Izapidetzen ari diren zehapen-prozedurak 97

Zazpigarren xedapen iragankorra. Espezie mehatxatuen kategoriak egokitzea 97

Zortzigarren xedapen iragankorra. Naturzaintza-Natura Kontserbatzeko Aholku Kontseilua 97

Bederatzigarren xedapen iragankorra. Inbentarioan jasota dauden interes geologikoko tokiak 98

XEDAPEN INDARGABETZAILEA 99

AMAIERAKO XEDAPENA 100

# **ZIOEN AZALPENA**

Ekainaren 30eko 16/1994 Legea (Euskadiko natura kontserbatzeari buruzkoa) onartzea lehen pauso bat izan zen Euskal Autonomia Erkidegoko herritarrek eta botere publikoek alor honetan duten kezka gero eta handiagoari erantzuteko. Lege hau, bere garairako aitzindaria, urte askoan izan zen politika horren burua dagozkion hainbat eremutan: baliabide naturalen antolamendua, naturagune babestuak eta fauna zein flora, besteak beste.

Baliabide naturalak kontrolik gabe ekonomikoki ustiatzeagatik, fauna zein floraren espezieak desagertzeagatik eta kontserbazio-egoera onean zeuden naturaguneak degradatzeagatik beharrezkotzat jo zen adostea gure lurraldeko baliabide naturalak, funtsezko prozesu ekologikoak eta paisaiaren edertasuna kontserbatzeko sistema bat garapen integratuaren berme gisa, etorkizuneko belaunaldien ongizatea konprometitu ez zedin.

Lege honen helburua zen natura eta bere baliabideak kontserbatzeko araubide juridiko bat ezartzea hainbat degradazio-kausaren aurrean. Araubide horrek, ordea, bateragarria izan behar zuen ekonomia eta gizartea garatzeko prozesu ordenatu batekin, eta hainbat politika sektorial integratuta taxutu behar zen; horretarako, beharrezkotzat jo zen botere publikoek era efikazean jardutea, Euskal Autonomia Erkidegoan ongi kontserbatutako natura-ingurunea izateko.

Urteetan 4 aldiz aldatu zen:

* 2/1997 Legea, martxoaren 14koa, Euskadiko natura kontserbatzeko legea aldatzen duena. Lege honen bidez lehenengo xedapen gehigarria aldatu zen Gorbeia parke natural deklaratzeko, eta hori arautzeko tresna juridikoen indarraldia ezar zedin.
* 1/2010 Legea, martxoaren 11koa, ekainaren 30eko 16/1994 Legea (Euskal Autonomia Erkidegoko natura babesteari buruzkoa) aldatzen duena. 2010eko lege horren bidez, naturaguneak babesteko klausula bat ezarri zen, kalterik ez izateko ingurumen-interesen gainetik interes ekonomikoak lehenetsiz gero. Aldaketa honen printzipio inspiratzaileek ingurumenaren babesean jarri zuten arreta, lurralde- eta hirigintza-antolamenduaren gainetik. Hori abenduaren 13ko 42/2007 estatuko Legean ere ezarri zen, baina ohiko praktikan artean ere inkongruentzia handiak zituen EAEko lurralde-plangintza egiteko orduan.
* 2/2011 Legea, martxoaren 17koa, ehizari buruzkoa. Lege hori jarduera arautzeko zegoen beharrari erantzuteko egin zen, ehiza-baliabideak zein gainerako basafauna babestu behar baitziren; era berean, ehizaren errotze soziala babestu eta garatu behar zen, eta ehizan aritzen zirenak inplikatu behar ziren natura-ingurunearen kudeaketa jasangarrian.
* 2/2013 Legea, urriaren 10ekoa, ekainaren 30eko 16/1994 Legea (Euskadiko natura kontserbatzeari buruzkoa) aldatzen duena. Lege honek naturaguneetako erauzte-jarduerak arautu zituen eta, bestalde, Natura 2000 sareari buruzko Batasunaren araudiaren babesean sortutako babes-figura berriei heldu zien. Azkenik, Gobernua ahaldundu zen legegintza-dekretu bat lantzeko. Dekretu horren bidez, testu arauemaile bakarrean berrantolatu ziren ekainaren 30eko 16/1994 Legearen (Euskadiko natura kontserbatzeari buruzkoa) edukia, martxoaren 11ko 1/2010 Legea (aurrekoa aldatzen duena) eta lege hau.

Hori horrela, 2014an apirilaren 15eko 1/2014 Legegintza Dekretua onartu zen, hau da, Euskal Autonomia Erkidegoko Natura Kontserbatzeko Legearen testu bategina onartzen duena eta, funtsean, ekainaren 30eko Euskal Autonomia Erkidegoko Natura Kontserbatzeko 16/1994 Legea eta bertan egindako erreformak bateratzen dituen Dekretua.

Halere, Euskadiko Natura Kontserbatzeko Legea onartu zenetik, eta nahiz eta denboran zehar bertan erreformak gauzatu, Legeak aplikatzeko arazoak planteatzen ditu, batez ere, natura-ondarea babestu eta kontserbatzeko arloan dagoen ingurumen-legegintzako corpus zabalarengatik, Europar Batasunetik sustatu dena eta estatuko oinarrizko araudira igaro dena.

Aurrez deskribatutako arau guztiak sustatu dituzten eta gaur egun indarrean jarraitzen duten printzipioak baztertu gabe, lege-aurreproiektu honen helburua da gaur egungo arazoei erantzutea, egindako lana errespetatuz beti eta natura-ondarearen eboluzio orekatua arriskuan jar dezakeena zuzenduz. Bilakaera hori lortzeko, natura-ondarearen kontserbazioa eta EAEko lehen sektorearen garapenaren arteko oreka optimoa lortu behar da. Beraz, lege honen printzipio garrantzitsu bat da nekazaritzarako egokia den nekazaritza-lurzorua bermatzea, gaitasun biologikoaren mantentzea eta bere ekoizpen-gaitasuna bermatzen duten nekazaritza-teknikak aplikatuz, inguruneko ekosistemak errespeta jabetzaren funtzio sozialarekin bat etorriz.

Beraz, Autonomia Estatutuak 11. artikuluan Euskadiri ematen dizkion eskumenez baliatuz, eta azaroaren 25eko 27/1983 Legean (autonomia-erkidegoko erakunde komunen eta bertako Lurralde Historikoetan foru-organoen arteko erlazioei buruzkoa) ezarritakoaren arabera, egokia da ekainaren 30eko 16/1994 Legea ordeztuko duen arau berri bat lantzea natura-ondarea kontserbatzeko esparruan, baita finkatzea ere, aldi honetan metatutako esperientziatik, kontserbazioaren esparruko erronka aldakorrei eta eskari sozialei aurre egin ahal izango dieten autonomia-erkidegoko ingurumen-politika berri baten oinarriak.

Lege honek 104 artikulu ditu, 7 titulutan, 5 xedapen gehigarritan, 8 xedapen iragankorretan, xedapen indargabetzaile batean eta azken xedapen batean bilduta.

I. titulua, xedapen orokorrei buruzkoa, Legearen xede eta Legearekin lortu nahi diren helburuen ingurukoa da. Xede eta helburu horiek administrazio publikoen jarduketa-jarraibideak eratzen dituzten jarduketa-printzipioetan oinarritzen dira. Definizioen artikulu bat ere badago. Bertan, lege-testu honi segurtasun juridikoa ematen diotenak jaso dira, eta baztertu egin dira maila handiagoko arauetan dauden definizioak. Halaber, natura-ondarea behar bezala kontserbatzeko botere publikoek dituzten betebeharrak eta herritarrek dituzten betebeharrak eta eskubideak jasotzen ditu. Berme juridiko handiagoa izateko, definizioei buruzko atal bat dago; hala, atal horrekin, argi utzi nahi da aipatutako termino bakoitzarekin esan nahi dena lege honen ondorioetarako.

II. tituluak, eskumenen antolamendu-araubideari buruzkoak, administrazio publikoen eskumenak (Eusko Jaurlaritzarenak, foru-aldundienak edo tokikoenak) arautzen ditu, eta administrazioen arteko lankidetza-mekanismoak ezartzen ditu horiek guztiek behar bezala jardun dezaten. Lege honek arautzen dituen arloetako kontsultarako eta lankidetzarako kide anitzeko organoa deskribatzen du, eta organo horren eginkizunak ezartzen ditu; aitzitik, organo horren eraketa etorkizunean dekretu bidez arautzeko uzten du.

III. tituluak, natura-ondarea ezagutu, planifikatu eta babesteko tresna orokorrei buruzkoak, gai estrategiko batzuk definitzen ditu datuak lortu eta tratatzeko, guneak eta jarraitu beharreko gidalerroak arautzeko. Natura-ondareari buruzko informazio guztia Euskadiko Naturaren Informazio Sisteman jaso behar dela adierazten du, sistema hori baita Euskal Autonomia Erkidegoko instituzio guztietan natura-ondareari buruzko ezagutzaren ardatza. Halaber, puntu honetan, datozen zortzi urteetan jarraitu beharreko Euskal Estrategia markatzen da; horrela, hainbat administrazioren helburu, gidalerro eta ekintzen norabide finkoa ezarri da epe luzerako. Eta aurreproiektu honen ekarpen funtsezkoenetako bat da Eusko Jaurlaritzak natura-ondarearen arloan Dekretuak eta Aginduak, esaterako, Baliabide Naturalak Antolatzeko Planei buruzkoak, tramitatu eta onartzeko prozedura aldatzea. Abenduaren 22ko 8/2003 Legera (xedapen orokorrak egiteko prozedurarena) igortzen da.

IV. tituluak, naturagune babestuei buruzkoak, alde batetik, horien guztien xedapen komunak arautzen ditu eta, bestetik, guneen tipologiak; horien artean hauek desberdintzen ditu: naturagune babestuak, Natura 2000 sareko naturagune babestuak eta nazioarteko tresnak aplikatzearen ondoriozko naturagune babestuak. Talde horietako bakoitzean zehatz-mehatz zehazten dira deskribatutako gune mota bakoitzak bete beharreko ezaugarriak, baita horien araubide partikularra eta kudeaketa-modua ere.

IV. tituluak, basaflora eta basafaunako espezieak babesteari buruzkoak, egoera basatian bizi den biodibertsitatea kontserba dadila bermatzen ahalegintzen da. Horretarako, lehentasuna ematen zaio haien habitatak zaintzeari, eta araudi espezifikoak ezartzen dira arrisku-egoeran dauden basaespezieak babesteko. Espezie horiek babes bereziko araubidean dauden basaespezieen zerrendan edo basaflora eta basafaunako espezieen euskal katalogoan sartzen dira.

VI. tituluak, natura-ondarearen babesa sustatzeko, eta ekonomia zein finantzaziorako neurriei buruzkoak, hartu beharreko finantzazio-neurriak eta neurri fiskalak ezartzen ditu, berritasun gisa sartuz Natura Ondarea Kontserbatzeko Euskal Funts Publikoa. Eta eragin sozioekonomikoko arloak deskribatzen ditu naturagune babestuak mantentzen laguntzeko, eta eragiten zaien populazioen garapen sozioekonomikoa sustatzeko, garapen-programekin, kalte-ordainen araubidearekin, lursailen zaintzarekin edo jabetza pribatuekin hitzarmenak eginda.

VII. tituluak, zaintza eta ikuskapenari, eta araubide zehatzaileari buruzkoak, ikuskatzaileen eta beren zereginen kalifikazioa eta arau-haustea eratzen duten gertaeren tipifikazioa jasotzen ditu, eta oso larri, larri eta arin gisa sailkatzen ditu, natura-ondareari sortutako arriskuetan oinarrituta. Arau-hauste mota bakoitzerako zigor-mailaketa finkatu da, eta zigor-ezarpen bakoitzean arau-haustearen larritasunarekiko egokitasuna gorde behar dela adierazi da, legeak zehazten dituen irizpideak kontuan izanda. Halaber, diziplina-araubidearen baitan, aurreikusi da arau-hausteko gertaeren ondorioz aldatutako egoera leheneratu behar dela; era berean, Administrazio publikoari sortutako kalte-galerengatiko kalte-ordaina aurreikusi da. Neurri osagarri gisa, arau-hausteak egitea ez dadin sustatu, ezarri da arau-hauste oso astunak edo astunak egin diren kasuetan ez dela diru-laguntza publikorik lortuko. Era berean, ezarri da arau-hausleen erregistro bat sortuko dela, eta bertan inskribatuko direla ebazpen irmo bat izan duten pertsona publiko eta pribatu arau-hausleak. Ildo horretan, aurreikusi da publikotasuna ematea batzordeak ezarritako zigorrei.

# XEDAPEN OROKORRAK

#### Xedea

1. Lege honen xedea da Euskadiko natura-ondarea kontserbatzea, kudeatzea, era jasangarrian erabiltzea, leheneratzea eta hobetzea.
2. Natura-ondaretzat joko da naturaren (biodibertsitate eta geodibertsitatearen iturria) ondasun, baliabide eta zerbitzuen multzoa; horiek guztiek balio nabaria baitute ingurumen, paisaia, zientzia edo kulturaren ikuspuntutik (autonomia-erkidegoaren lurraldeko lur, lurpe eta lurgaineko lehorreko eta itsasoko eremuetan daude kokatuak) eta, horrez gain, eginkizun sozial garrantzitsua dute pertsonen garapen, osasun eta ongizatearekin lotura estua dutelako, eta garapen sozial zein ekonomikoari ekarpena egiten dietelako.

#### Helburuak

Lege honen helburuak hauek dira:

1. Funtsezko prozesu ekologikoen mantentze eta leheneratzea sustatzea, ekosistemen zerbitzu-hornitzaileak baitira.
2. Natura-ondarearen dibertsitate biologikoa eta geologikoa eta produkzio-ahalmena kontserbatu eta leheneratzea.
3. Ekosistema naturalak eta ondare geologikoaren eta paisaiaren barietate, berezitasun eta edertasuna kontserbazio-egoera onean gordetzea.
4. Basaflora eta basafaunaren dibertsitate genetikoa eta populazioak eta horien guztien habitatak kontserbazio-egoera onean daudela bermatzea.
5. Baliabideak erabiltzea natura-ondarearen eta, bereziki, espezie eta ekosistemen aprobetxamendu jasangarria, kontserbazioa, leheneratzea eta hobekuntza bermatzeko, eta biodibertsitatearen galera garbia eragozteko.
6. Sustatzea natura-ondarearen kontserbazioari aplikatutako ezagutza, prestakuntza eta ikerketa.
7. Natura-ondareari buruzko datuak eta informazioa antolatzea, trukatzea, eta haien zabalkundea egitea.
8. Kontserbatu behar diren guneen kudeaketa bizkortu eta erraztea.

#### Printzipioak

1. EAEko administrazio publikoen jarduketa lege hau aplikatzean printzipio hauetan oinarrituko da: koordinazioa eta elkarlan administratiboa; jasangarritasuna; prebentzioa; arreta edo zuhurtzia; zuzentasuna, gehienbat iturrian, eta, halaber, kontuan hartuko du kutsatu, suntsitu edo degradatzen duenak ordaindu eta leheneratu egin behar duela.

2. Aurreko artikuluan ezarritako helburuak lortzeko, euskal administrazio publikoek (beren eskumenen eremuan eta lege honetan zein bere garapen-arauetan ezarritako esparruan) bermatuko dute natura-ondarea babesteko politikak (kontuan izan gabe ondarearen titulartasuna eta araubide juridikoa) printzipio hauen arabera egiten direla:

1. Natura-ondarearen kontserbazioa lehenestea, lurralde-antolamendu, hirigintza-antolamendu eta antolamendu kulturalaren gainetik.
2. Naturagune babestuen kontserbazio-egoera mantentzea eta hobetzea; horrek ez du eragozten naturagune horiek aldatzea edo desklasifikatzea zientifikoki egiaztatutako eboluzio naturalaren ondorioz.
3. Politika publiko sektorialetan integratzea natura-ondarea babestu, kontserbatu, kudeatu, era jasangarrian erabili, hobetu eta leheneratzeko baldintzak, bereziki eremu politiko, ekonomiko eta sozialean erabakiak hartzen direnean.
4. Zuhurtasun-printzipioa aplikatzea natura-ondareari eragin diezaioketen esku-hartzeetan.
5. Gizarteak era justu eta bidezkoan parte hartzea natura-ondaretik eta baliabide genetikoetatik eratorritako onuretan.
6. Klima-aldaketaren ondorioak prebenitzea, aldaketa hori arintzea eta horretara egokitzea, baita aldaketa horren ondore kaltegarrien aurka egitea ere.
7. Pertsona publiko eta pribatu guztiek erantzunkidetasuna izatea, natura-ondarearen erabiltzaile eta onuradunak diren aldetik, lege honen helburuak erdiesten.
8. Bermatzea herritarrak informatu eta kontzientziatuko direla natura-ondarea babesteak duen garrantziaren inguruan, baita parte hartuko dutela ere lege honetako helburuak lortzera bideratutako politika publikoen diseinuan eta gauzatzean.
9. Naturagune babestuetako lurraldeetako herritarrek eta jabeek parte hartzea natura-ondarearen kontserbazioarekin koherenteak diren jardueretan eta horietatik eratortzen diren onuretan.
10. Elkarlanean aritzea eta koordinatzea natura-ondarean eragina duten politikak eta planak lantzen eta gauzatzen dituzten administrazio publiko eskudunak.
11. Baliabide naturalak era antolatuan kudeatzea, albait onura sor ditzaten ingurumenaren aldetik, ezertan eragotzi gabe gaur egungo belaunaldientzako etekin sozial eta ekonomikoei, baina, betiere, etorkizuneko belaunaldien beharrei eta nahiei erantzuteko gaitasuna murriztu gabe.
12. Natura-ondarea kontserbatzeko eta modu jasangarrian erabiltzeko pizgarri positiboak garatu eta aplikatuko dituzte, eta kontserbazioaren kontrako pizgarriak identifikatu eta, ahal duten heinean, ezabatu egingo dituzte.
13. Natura kontserbatzeko ekimen pribatuak egite aldera, neurri fiskalak eta bestelako pizgarri ekonomikoak erabil daitezen sustatuko dute, eta, natura-ondarearen kontserbazioan eta erabilera jasangarrian eragin negatiboa duten ekimenen kasuan, pizgarriak kenduko dituzte.

#### Definizioak

Lege honen ondorioetarako, hauek dira definizioak:

Habitat baten banaketa naturalaren eremu: habitat bat dagoen gune geografikoaren frakzioa. Gune geografikoan habitatak egotea edo ez, gune hori osatzen duten espezieen faktore geologiko, biogeografiko eta fisiologikoek zehazten dute, baita ekologikoek ere.

Ekologia- eta lurralde-konektagarritasuna: espezie bateko populazio batek edo populazio multzo batek lurralde zatitu batean beste populazio bateko indibiduoekin erlazionatzeko duen gaitasuna, baita paisaia zatitu batean antzeko ekosistemek konektatzeko duten gaitasuna ere. Konexio hori igarobide ekologikoen bidez egiten da.

Basaespezie mehatxatu: Espezie Mehatxatuen Euskal Katalogoko espeziea.

Interes Geologikoko Toki baten kontserbazio-egoera on: toki horren deklarazio-arrazoi diren balio zientifikoak, hezigarri/interpretaziozkoak edo turistiko/dibertimenduzkoak ukitu gabe mantentzen direnean denbora zehar, bere hauskortasuna edo urrakortasuna murrizteko neurriak daudenean, halakorik balego, eta bere muga naturalak ez direnean murrizten, eta ez dagoenean mehatxurik hori murrizteko etorkizunean, aurreikus daitekeen neurrian.

Azpiegitura berde: beste ingurumen-elementu batzuekin estrategikoki planifikatutako kalitate handiko naturagune eta erdinaturalen sarea, zerbitzu ekosistemikoak emateko eta landa- zein hiri-kokaguneen natura-ondarea babesteko diseinatua eta kudeatua.

Interes Geologikoko Toki: ondare geologikoa osatzen duten eremu edo elementu higigarri eta higiezinak.

Natura-ondarea hobetzea: natura-ondarearen kontserbazio-egoera hobea lortzera bideratutako jarduketa, kontserbazio-egoera onera iritsi gabe.

Erabilera eta Kudeaketa Zuzentzeko Plana: dokumentu honek, erreferentziako Baliabide Naturalak Antolatzeko Planaren garapenean, kontserbazio-helburua lortzeko, Parke Natural bat horretarako deklaratzen baita, gidalerro, arau eta neurriak ezartzen ditu, baita segimendu- eta ebaluazio-programak ere.

Kudeaketa-plan: dokumentu honek, naturagune babestu baten garapenean, kontserbazio-helburua lortzeko, naturagune bat horretarako deklaratzen baita, gidalerro, arau eta neurriak ezartzen ditu, baita segimendu- eta ebaluazio-programak ere.

Natura-ondarean egindako kaltea leheneratu, konpondu edo desartifizializatzea: natura-ondareak kontserbazio-egoera on batera eboluzionatzeko jarduketak garatzea, nahiz eta ingurumen-balio garrantzitsua duten, hainbat era eta mailatako aldaketa antropiko itzulgarriak pairatu dituzten guneetan.

Lurzoru: natura-ondarearen zati den elementu naturala, mineral eta/edo osagai organikoen geruzaz edo horizontez osatua, lodiera aldakorrekoa eta alboko etenik gabea, arroka amaz bestelakoa dena morfologia, ezaugarri fisiko, kimiko eta mineralogikoen eta ezaugarri biologikoen aldetik. Lurzorua kontuan hartzen da, batez ere, karbonoa atxikitzeko duen gaitasunarengatik.

Babesgune periferikoak: gune babestu baten kanpoko eremua da, eta ekologia- edo paisaia-inpaktuak saihestera bideratuta dago. Helburu hori lortzeko, araudi espezifiko bat ezar daiteke eremu horretan.

#### Eginkizun soziala

1. Natura-ondareak eginkizun sozial garrantzitsua betetzen du, pertsonen garapenarekin, osasunarekin eta ongizatearekin lotura estu-estua duelako eta garapen sozial eta ekonomikoari laguntzen diolako.
2. Lege honetako helburuak lortzera bideratutako jarduerak onura publiko edo interes sozialekotzat deklara daitezke, ondorio guztietarako eta, bereziki, desjabetze-jardueretarako, eraginen bat izan dezaketen ondasun edo eskubideei dagokienez.
3. Naturagune babestuen plangintzan eta kudeaketan, eta habitat eta espezieen kontserbazioan, baliabide naturalen jabe eta erabiltzaileekin borondatezko hitzarmenak sinatzea sustatuko da, bai eta gizarte zibilak natura-ondarearen kontserbazioan parte hartzea ere.

#### Botere publikoen erantzukizunak

1. Botere publiko guztiek, bakoitzak bere eskumen-eremuan, natura-ondarearen kontserbazioa eta erabilpen zentzuzkoa zainduko dute, zeinahi delarik haren titulartasun edo araubide juridikoa, 10. artikuluan esleituko zaizkien erantzukizunak beren gain hartuta.
2. Administrazio publikoek, bakoitzak bere eskumen-eremuan:

a) Lege honen helburuak betetzeko lagungarri izango diren jarduerak eta parte-hartzea sustatuko dituzte.

b) Neurri fiskalak eta bestelako pizgarri ekonomikoak erabil daitezen sustatuko dute, natura kontserbatzeko ekimen pribatuak bultzatzeko eta natura-ondarearen kontserbazioan eragin negatiboa duten ekimenei pizgarriak kentzeko.

c) Prestakuntzako, hezkuntzako eta informazio orokorreko programen bitartez, natura-ondarea eta biodibertsitatea babestu egin behar direla ikusaraziko diete, batik bat, nork bere lurraldeko eta itsas inguruneko erabiltzaileei.

f) Natura Ondarea kontserbatzeko eta baloratzeko, biodibertsitatea eta geodibertsitatea babesteko, baliabide naturalak kontserbatzeko eta modu jasangarrian erabiltzeko, habitaten zatikatzea prebenitzeko, eta ekosistemen osotasunari eta ekosistemen zerbitzuei eusteko eta, hala badagokio, leheneratzeko beharrezkoak diren helburu eta aurreikuspenak txertatuko dituzte politika sektorialetan.

e) Dibertsitate biologikoari buruzko jakintza, oinarri zientifikoa eta teknologia areagotzea sustatuko dute, bai eta dibertsitate horren balio eta funtzionamenduari, egoera eta joerei, eta galeraren ondorioei dagokienez ere.

#### Herritarren eskubideak eta betebeharrak

1. Pertsona guztiek dute eskubidea natura-ondareaz gozatzeko, eta, halaber, hura kontserbatzeko, era arduratsuan erabiltzeko, haren hondamena saihesteko eta kaltea aurreikusi eta konpontzeko betebeharra.
2. Eskubide eta betebehar horiek baliatuko dira, nolanahi ere, kontuan izanda natura-ondarea babesteko neurriek eragiten dieten lurzoru-titularren berezitasunak eta zerbitzu ekosistemikoetan duten betekizuna.
3. Informaziorako sarbide eta parte-hartze publikoari dagokionez, kontuan izango da ingurumen-informaziorako sarbidearen inguruko indarreko araudiak arautzen duena, eta datu publiko batzuk salbuetsi egingo dira, ingurumena babesteko arrazoiak direla eta, bereziki, espezie mehatxatuen kokapen edo beren atsedenerako, ugalketarako eta umatzeko kokapenari buruzkoak, edo urrakortasuna, hauskortasuna edo espoliatzeko arriskua duten interes geologikoko interesguneei buruzkoak.

#### Politika sektorialetan integratzea

1. Natura-ondarea kontserbatuko da politika sektorialetan garatuko den ingurumen-politikaren bidez; hala, politika horiek era efiziente eta efektiboan integratuko dituzte lege honetan aurreikusitako helburu, jarraibide eta arau orokorrak.
2. Natura-ondarea babesteko baldintzak politika publiko sektorialetan, bereziki, tresna hauen bidez integratuko dira:

a) Politika horiek diseinatzean, kontuan izatea natura-ondarea babesteko eskakizunak, arreta jarriz naturagune babestuei, intereseko habitatei, basafauna eta basaflorako espezieei eta horien habitatei, espezie exotiko inbaditzaileei, geodibertsitateari, lurzoru naturalari, ekosistemen zerbitzuei eta lurraldearen iragazkortasun eta konektagarritasun ekologikoari.

b) Halakorik bada, xedapen orokorren proiektuei buruzko memorietan natura-ondarean izan dezaketen inpaktuari buruzko atal bat txertatzea.

c) Halakorik bada, natura-ondarean planak, programak eta proiektuen inpaktuak ebaluatzea.

d) Natura-ondarea sustatzeko neurriak diseinatzea dena delako eskumen-eremuan.

#### Natura-ondarea eta klima-aldaketa

1. Babeste-ondorioetarako eta, bestela, klima-aldaketa arintzeko eta natura-ondarea klima-aldaketara egokitzeko, euskal administrazio publikoek, dagozkien eskumen-eremuetan, besteak beste, helburu hauek dituzten jarduketak gauzatuko dituzte:

a) Ekosistemen heterogeneotasuna ziurtatzea, lurralde-konektagarritasuna areagotzea, ekosistemek eskaintzen dituzten zerbitzuak sustatzea eta dauden presioak murriztea.

b) Klima-aldakortasunari ongi eutsi diezaioketen baso-masen garapena sustatzea, karbono hustulekuak areagotuz, baita hiriguneetan ere, bereziki ingurumen-gune sentikorretan.

c) Muturreko fenomeno naturaletatik eratorritako ondoreak saihestea edo gutxitzea lurzoruan, landare-estalkian eta urean, halakorik balego, ondore horiek baino lehenagoko baldintzetara leheneratuz. Gaur egun dauden erregistro historikoetan oinarrituta, administrazioek prebentzio-neurriak ezartzen dituzte, fenomeno horietara egokitzeko gaitasuna areagotzeko, bereziki landare-estalkiaren, lurzoruaren eta gune babestuen babesa areagotuz.

d) Klima-aldaketaren inpaktuak murrizteko balio duten neurriak sustatzea naturagune babestuen ondoko guneetan.

e) Eredu prediktiboak izatea, espezieek eta komunitateek aldaketei ematen dizkieten erantzunetan eta klimaren eskualde-ereduen proiekzioetan oinarrituak.

f) Klima-aldaketaren inpaktuaren aurrean, naturan oinarritutako irtenbide gisa itsas eremuaren eta kontinentalaren arteko trantsizio-eremuetako ekosistemen azalera babestu, leheneratu eta zabaltzea.

g) Klima-aldaketaren aurrean naturaguneen erresilientzia areagotzea, eta eremu horiek, halaber, landa-eremuetako eta hiri-inguruetako erresilientzia hobetzeko baliatzea.

h) Lurzoruen CO2-a atxikitzeko gaitasuna areagotzea

i) Ahal den heinean, hiri-eremuetan balio naturala duten eremuak integratzea, artifizialtasunik ezak eta desartifizializazioak duten garrantzia azpimarratuta naturan oinarritutako irtenbideak indartzeko funtsezko elementu gisa.

j) Kliman espero diren aldaketetak kontuan hartuta, natura-ondarea babesteko zer behar izango diren aurreikustea.

1. Aurreko jarduketak administrazioen arteko lankidetzaren xede izan daitezke lege honen 11. artikuluan ezarritako tresnen bidez.

# ESKUMEN- ETA ANTOLAMENDU-ARAUBIDEA

#### Administrazio publikoen eskumenak

1. EAEko instituzio komunei dagokie hau guztia:

a) Natura-ondarearen arloan, Estatuaren oinarrizko legeriaren araudia garatzea, Euskadirako Autonomia Estatutuan aurreikusitakoarekin bat.

b) Naturagune babestuen plangintza- eta antolamendu-tresnak onartzea.

c) Lurreko eta itsasoko naturagune babestuak izendatu eta deklaratzea.

1. Lurralde Historikoetako foru-organoei dagokie azaroaren 25eko 27/1983 Legean (autonomia-erkidegoko eta bertako Lurralde Historikoetako foru-organoetako instituzio komunen arteko erlazioei buruzkoa) jasotako eskumenen arabera, baita lege honek eta natura-ondarearen alorreko gainerako araudi autonomikoak esleitutakoen arabera ere, dagozkien lurraldeetako natura-ondarea kudeatu eta administratzea.
2. Toki-erakundeek, beren eskumenen arloan eta natura-ondareari buruzko legerian ezarritako esparruan, natura-ondarea kontserbatzeko arau- edo administrazio-neurri gehigarriak ezarri ahal izango dituzte.

#### Administrazioen arteko lankidetzarako mekanismoak

1. Lege honetan jasotako betebeharren kalterik gabe, euskal administrazio publikoak natura-ondarea kontserbatzeko arloan elkarlanean eta lankidetzan arituko dira, beren helburuak betetzen direla bermatzeko era guztietako jarduketak koordinatuz.
2. Administrazio publikoek Lurralde Historiko bakoitzaren espazio-eremua gainditzen duten elementuei eragin diezaieketen natura-ondarearen gaineko eskumenak baliatuko dituzte Administrazioen arteko sailarteko elkarlan-esparru batean.
3. Euskadiko administrazio orokorrak beste autonomia-erkidego batzuekin eta mugaz gaindiko erakundeekin sinatu ahal izango ditu natura-ondarea babesteko behar diren hitzarmenak, betiere ondare hori era naturalean banatzen bada edo bere ziklo biologikoa lurralde batean baino gehiagotan osatzen badu.
4. Foru Aldundiek natura-ondarearen arloan sustatuko dute udalekin izan behar den koordinazioa, kontuan izanik eskualde-lurraldean duten jarduketa.

#### Ingurumeneko Aholku Batzordea

1. Euskal Autonomia Erkidegoko aholku- eta elkarlan-organoa Ingurumeneko Aholku Batzordea denez, haren helburua izango da administrazio publikoen eta interes sozial, ekonomikoen sektore ordezkagarrien eta Unibertsitateen arteko erlazioa eta partaidetza sustatzea, ingurumen-politikak landu, kontsultatu eta horien segimendua egitean. Batzordea atxikita dago Euskal Autonomia Erkidegoko Administrazio Orokorrean ingurumen-arloan eskuduntza duen sailari.
2. Ingurumenaren Aholku Batzordeak, alde batera utzi gabe hori sortzeko legean ezarritako esleipenak, eginkizun hauek izango ditu natura-ondarearen arloan:
3. Naturagune babestuak planifikatu eta kudeatzeko tresnen txostenak egitea tresna horiek lantzean edo aldatzean, lege honetako preskripzioen arabera.
4. Lurraldea kudeatzeko ardura duten Administrazioen arteko koordinazioa sustatzea eta horretan laguntzea natura-ondarea gehiago babesteko.
5. Hezkuntza sustatzea natura-ondarea kontserbatzeko, ikerketa zientifikorako, natura-ondarea zabaltzeko eta hedatzeko.

# NATURA-ONDAREA EZAGUTU, PLANIFIKATU ETA BABESTEKO TRESNA OROKORRAK

## INFORMAZIO-SISTEMAK

#### Euskadiko Natura Ondarearen Inbentarioa

1. Euskal Autonomia Erkidegoko Administrazio Orokorrean natura-ondarearen arloan eskumenak dituen sailak EAEko natura-ondarearen inbentario bat landu, eta eguneratuta mantenduko du.
2. Inbentarioaren edukia, egitura eta eguneratze-araubidea araudiaren arabera zehaztuko dira, eta gutxienez honi guztiari buruzko informazioa izango du:
3. Naturagune babestuen euskal zerrenda.
4. Babesteko araubide berezia duten basaflora eta basafaunako espezie autoktonoen zerrenda
5. Espezie mehatxatuen katalogoa
6. Espezie exotiko inbaditzaileen zerrenda
7. Habitat mehatxatuen katalogoa
8. Euskadiko intereseko habitaten zerrenda
9. Igarobide ekologikoen euskal katalogoa
10. Interes geologikoko tokien inbentarioa
11. Natura-ondare higigarriko elementuen nbentarioa
12. Sistema karstikoen katalogoa
13. Naturagune Babestuen Euskal Inbentarioak nahitaez izan beharko du, txertatutako eremu bakoitzaren erreferentzia gisa, Natura Kontserbatzeko Nazioarteko Batasunaren arabera dagokion kategoria baliokidea.
14. Euskadiko Natura Ondarearen Inbentarioko datuak ofizioz sartuko dira, erregistro publikoak izango dira eta herritarrek eskuratzeko modukoak izan behar dute, baita baliabide elektroniko eta telematikoen bidez ere.
15. Inbentarioan agertzen diren datu jakin batzuk publiko izatetik salbuetsi daitezke ingurumena babesteko arrazoiengatik, bereziki espezie mehatxatuen kokapenari edo ugalketa-tokiei buruzko datuak.

#### Euskadiko Naturaren Informazio Sistema

1. Euskadiko Naturaren Informazio Sistema sortuko da, arlo honetan eskura dagoen ezagutza zientifiko eta teknikoa integratzeko sistema gisa, eskumen publikoak era egokian garatzeko plangintza, kudeaketa, segimendu eta ebaluaziorako prozesuetan.
2. Euskal Autonomia Erkidegoko Administrazio Orokorrean natura-ondarearen arloan eskumenak dituen sailari dagokio Euskadiko Naturaren Informazio Sistema garatu, antolatu, kudeatu eta ebaluatzea.
3. Araudiaren arabera garatuko dira sistemaren informazioa normalizatzen duten arauak eta irizpideak eta sistemaren erabilera partekatua eta berrerabilera bermatzen dutenak, baita sistemaren edukia, egitura eta eguneratze-araubidea ere, eta administrazioen artean informazioa transmititzeko betekizun eta baldintzak.
4. Euskal Autonomia Erkidegoko Administrazio Orokorrean natura-ondarearen arloan eskumenak dituen sailaren eta Foru Aldundien eta tokiko erakundeen arteko elkarlana sustatuko da ingurumen-informazioa trukatzean.

#### Euskadiko Naturaren Ezagutzeko Sarea

1. Euskadiko Natura Ezagutzeko Sarea erakunde eta pertsonen elkarte bat da, eta datuak zein informazioa biltzen eta erabiltzen lagunduko du elkarte honek, baita natura kontserbatzeko eta onura publikorako eta dokumentu estrategikoetan eta aplikazio-araudian jasotako nahitaezko txostenak egiteko erabil daitekeen ezagutza sortzen ere.
2. Sareko kideak, besteak beste, hauek guztiak izan daitezke: naturaren kontserbazioan inplikatuta dauden administrazio publikoak, unibertsitateak, ikerketa-zentroak, enpresak, elkarte sozialak eta pertsonak, betiere Euskadiko Naturaren Informazio Sistema hedatu eta hobetzera konprometitzen badira.

#### Euskadiko Natura Ondarearen Egoerari buruzko Inbentarioa

Euskal Autonomia Erkidegoko Administrazio Orokorrean natura-ondarearen arloan eskumenak dituen sailak, Foru Aldundien lankidetzarekin, EAEko natura-ondareari dagokionez urtean adierazle-sistemaren emaitzen balio-, azterketa- eta interpretazio-txosten bat egingo du eta, sei urtean behin, txosten osatu bat, alor honetako politikek lortutako emaitzen ebaluazioa txertatuta, eta hori oinarri gisa baliatuko da Natura Ondarea Kontserbatzeko Euskal Estrategia lantzeko.

## NATURA-ONDAREA KONTSERBATZEKO EUSKAL ESTRATEGIA

#### Xedea eta edukia

1. Natura Ondarea Kontserbatzeko Euskal Estrategiak euskal administrazio publikoak Euskadiko natura-ondarea babestu, kontserbatu, era jasangarrian erabili, kudeatu, hobetu eta leheneratzeko arloan orientatu eta koordinatzeko behar diren helburu, gidalerro eta ekintzak ezarriko ditu, estatuko eta Europar Batasuneko plangintza estrategikoaren eduki lotesleak errespetatu eta txertatuz.
2. Estrategiak, gutxienez, alderdi hauek jasoko ditu:
3. Natura-ondarearen egoera eta joeren inguruko diagnostiko bat, pairatzen dituen mehatxu eta arriskuak identifikatuta, bereziki klima-aldaketarenak, era berean, natura-ondarean eragina duten politika publikoen ebaluazio bat ere izango du.
4. Indarraldian lortu behar diren helburu estrategiko eta operatiboak.
5. Politika publikoen gidalerro orokor orientatzaileak.
6. Helburuak lortzeko garatu beharreko neurriak eta ekintzak.
7. Adierazleen sistema bat. Arrakasta-irizpideak izango ditu sistema horrek eta indarraldian zehar aldian-aldian Estrategiaren eraginkortasuna ebaluatu ahal izango da.
8. Estrategia gauzatzeko kostuei buruzko memoria ekonomikoa eta estrategia aplikatzeko aurreikusitako tresna finantzarioak.

#### Lanketa

1. Euskal Autonomia Erkidegoko Administrazio Orokorrean natura-ondarearen arloan eskumena duen sailak egingo du, Foru Aldundien eta bestelako tokiko erakundeen lankidetzarekin, Natura Ondarea Kontserbatzeko Euskal Estrategia.
2. Sail honi dagokio Estrategia lantzea eta hasieran onartzea. Estrategiaren baitan hauek guztiak egin behar dira:
3. Informazioa jendaurrean jarri.
4. Kontsulta egin komunitate zientifikoari eta agente ekonomiko zein sozial nagusiei.
5. Eragingo zaien administrazio publiko eta lege honen helburuak dituzten irabazi-asmorik gabeko erakundeen entzunaldia, baita estrategia honetan jasotako neurriek eragiten dieten kolektiboen erakunde sektorial ordezkagarriena ere.
6. Ingurumeneko Aholku Batzordeak txostena egin beharko du.
7. Aurreko tramiteak egin ondoren (aldi berean susta daitezke), sailak Natura Ondarea Kontserbatzeko Euskal Estrategia Gobernu Kontseiluari igorriko dio akordio bidez behin betiko onar dezan eta Euskal Herriko Agintaritzaren Aldizkarian eta Eusko Jaurlaritzaren tresna telematikoaren bidez argitaratu dadin.

#### Indarraldia eta irismena

1. Natura Ondarea Kontserbatzeko Euskal Estrategia hamar urtean izango da indarrean.
2. Euskal administrazio publikoek Estrategia kontuan izan beharko dute natura-ondarearen babesari, zuzenean edo zeharka, eragin diezaioketen planak, programak edo ekintzak garatzen dituztenean. Bere helburuak eta ekintzak politika sektorialen diseinuan integratu beharko dira

## BALIABIDE NATURALAK ANTOLATZEKO PLANA

#### Kontzeptua

1. Baliabide Naturalak Antolatzeko Planak (BNAP) eremu espazial jakin bateko natura-ondarea integratzen duten elementu batzuen plangintza-tresna espezifikoa dira, eta lurraldearekiko mugak, tipifikazioa, sareko integrazioa eta zehaztapena ezarriko dituzte.
2. Plangintza honen tresnek lege honetan ezarritako helburuak eta edukiak izango dituzte.

#### Edukia eta lurralde-eremua

1. Baliabide Naturalen Antolamendu Planek, gutxienez, zehaztapen hauek izango dituzte:
2. Antolamenduaren xede den lurralde-eremuaren mugak eta bertako ezaugarri fisiko, geologiko, biologiko eta sozioekonomikoen deskribapena eta interpretazioa.
3. Zehaztu egingo da dena delako lurralde-eremua integratzen duten natura-ondare, biodibertsitate eta geodibertsitatearen, ekosistemen, funtsezko prozesu ekologikoen eta pasaiaren kontserbazio-egoera, kontserbazio-egoera hori ebaluatuz, lurraldearen erabilpen-ahalmena balioetsiz, arriskuak eta mehatxuak identifikatuz eta bertako diagnostiko bat eta etorkizuneko eboluzioari buruzko aurreikuspen bat formulatuz.
4. Kontserbazio-helburuak ezarriko dira.
5. Irizpideak zehaztuko dira, planaren aplikazio-eremuko baliabide naturalak, bereziki, biodibertsitatearen eta geodibertsitatearen osagaiak, kontserbatu, babestu, leheneratu, hobetu eta era jasangarria erabiltzeko, eta ingurunearekiko konektagarritasun ekologikoa mantentzeko eta leheneratzeko.
6. Klima-aldaketaren balizko ondoreei buruzko aurreikuspenak egingo dira, klima-aldaketa arintzeko eta horretara egokitzeko neurriak ezarriz, hau da, hala epe ertainean nola epe luzean eragina izango duten neurriak ezarriz.
7. Egiten diren erabileren eta jardunbide egokien balorazioa, baita muga orokorrak eta espezifikoak jartzea ere, baldin eta, erabilera eta jarduerekiko, ezarri behar badira babestu beharreko eta lurraldeko zonifikazioko gune, habitat, espezie eta gainerako elementuak kontserbatzeko helburuen arabera.
8. Hala badagokio, lege honetan ezarritako babes-araubideetako bat aplikatuko da, kasu bakoitzean lurralde-mugak adieraziz.
9. Administrazio desberdinekin adostuta erreferentzia-irizpide orientatzaileak ezarriko dira jarduera ekonomiko eta sozialen, publikoak eta pribatuak, hainbat politika sektorial eta ordenatzaileak formulatzean eta gauzatzean, baldin eta horiek planaren aplikazio-eremuan eragiten badute, natura-ondarea kontserbatzeko helburuekin bateragarriak izan daitezen.
10. Neurriak identifikatuko dira antolamenduaren xede den lurralde-eremuko konektagarritasun ekologikoa hobetzeko.
11. Memoria ekonomikoa egingo da Estrategia aplikatzeko aurreikusitako kostu eta tresna finantzarioei buruz.
12. Antolamenduaren xede den lurralde-eremurako behar diren antolamendu- eta informazio-planoak egingo dira, eskala egokian, autonomia-erkidegoko kartografia ofizialaren arabera.
13. Planaren eraginkortasunaren aldizkako segimendu- eta ebaluazio-neurriak.
14. Baliabide Naturalak Antolatzeko Planen lurralde-eremua balio naturalen irizpide fisiko, biologiko, geologiko, sozioekonomiko eta homogeneotasun batekin zehaztuko da; horrela, bertan jasota geldituko dira lurralde-eremuaren berezitasun esanguratsuak.

#### Indarraldia

1. Baliabide Naturalak Antolatzeko Planek onartze-arauan berariaz zehazten den indarraldia izango dute.
2. Baliabide Naturalak Antolatzeko Planak berrikusi, aldatu eta/edo eguneratu egingo dira, plana onartzeko jarraitutako prozeduraren bidez, plana idaztean nagusitu diren irizpide eta helburuak aldatzen direnean edo antolamenduaren xede diren lurralde-eremuetako baldintza ekologiko, sozial edo naturalak transformatzen direnean, baita segimendu eta ebaluazioko emaitzek horrela aholkatzen dutenean ere.
3. Halaz eta guztiz ere, EKPBaren iraunaldia amaitutakoan, hala balegokio, haren xedapenak iragankorki aplikatu beharrekoak izango dira, haren berrikuspena, aldaketa eta/edo eguneratzea behin betiko onetsita geratu arte.

#### Irismena

1. Baliabide naturalen antolamendu-planen ondorioak norainokoak izango diren, beren onarpen-arauek ezarriko dute.
2. Baliabide Naturalak Antolatzeko Planak nahitaezkoak eta betearazleak dira lege honetan arautzen diren alorretan; hala, planen xedapenek muga bat ezarriko dute lurralde-eta hirigintza-antolamenduko tresnetarako, baita baliabide naturalen antolamendu edo antolamendu fisikoaren bestelako edozein tresnatarako ere eta horien guztien antolamenduek ezingo dituzte aldatu aipatutako xedapenak.
3. Lehendik dauden eta Baliabide Naturalak Antolatzeko Planeko tresnekin kontraesanean dauden lurralde, hirigintza, baliabide naturalen antolamendu edo antolamendu fisikoaren tresnak planekoetara egokitu behar dira, urte bateko gehieneko epean tresna horiek behin betiko onartzen direnetik. Egokitzapen hori egiten den bitartean, Baliabide Naturalak Antolatzeko Planen zehaztapenak aplikatuko dira beti, bitarteko horien gainetik.
4. Halaber, erabakigarriak dira beste edozein jarduketa, plan edo programa sektorialekiko. Horiek Baliabide Naturalak Antolatzeko Planaren edukia ez jaso eta haren kontra jo dezakete. Horrela gertatzekotan, erabakia arrazoitu beharko da eta jendaurrean jarri. Erabaki hori Euskal Autonomia Erkidegoko Administrazio Orokorrean natura-ondarearen arloan eskumena duen sailak edo Foru Aldundiaren Gobernu Organoak hartuko du, dena delako jarduketa, plan edo programa sektoriala onartzeko duen eskumenaren arabera, eta argitaratu egin beharko da Euskal Herriko Agintaritzaren Aldizkarian edo Lurralde Historikokoan, hurrenez hurren, baita Eusko Jaurlaritzaren informazio-tresna telematikoan ere.

#### Lantzeko eta onartzeko prozedura

1. Euskal Autonomia Erkidegoko Administrazio Orokorrean natura-ondarearen arloan eskumena duen sailak landuko ditu, Foru Aldundiekin elkarlanean, Baliabide Naturalak Antolatzeko Planak.
2. Dokumentu hori tramitatu baino lehen eragiten zaien Foru Aldundiek aurretiazko txostena egingo dute eta onartu egingo da Xedapen Orokorrak Lantzeko Prozedurari buruzko abenduaren 22ko 8/2003 Legeko xedapenak jarraituz.
3. Aurreko prozedura sustatzeko ekimen publiko edo pribatuak sail horren bidez bideratu behar dira, eta gutxienez aipatzen duen eremu geografikoa identifikatu beharko da eta, proposamengilearen ustez, Plana lantzea justifikatzen duten kausen memoria esplikatzaile bat izan beharko du.
4. Baliabide Naturalak Antolatzeko Plana onartzearen ondorioz lurralde-antolamenduaren gidalerroak aldatzen badira, bi tresnen bateragarritasuna ziurtatzeko, gidalerroak planean ezarritakora egokitu beharko dira, maiatzaren 31ko 4/1990 Legeak (Euskadiko lurralde-antolamenduari buruzkoa) aurreikusitako prozedurarekin bat.

#### Kautela-babesa.

1. Baliabide Naturalak Antolatzeko Plan baten edo naturagune babestu baten deklarazio baten lantze-prozedura hasita, ezingo da egin errealitate fisikoa, geologikoa eta biologikoa nabarmen aldatuko duen ekintzarik, Plan horretako helburuak edo naturagune baten deklarazioa ekarri duten helburuak lortzea ezinezko bihurtzen badu edo era nabarmenean zailtzen badu aldaketa horrek.
2. Euskal Autonomia Erkidegoko Administrazio Orokorrean natura-ondarearen arloan eskumena duen sailak lortutako informaziotik ondorioztatuko balitz kontserbazio-egoera ona duen eremu bat egoera hori alda dezakeen perturbazio-faktore batek mehatxatua dagoela, kautelazko babes-araubide bat ezarriko da, ondorengo edukia izango duena:
   1. Natura babesteko eskumena duen foru-organoa koordinatuko da perturbazioaren kausak eta balizko ondorioak definitzeko baita dagokion antolaera ezartzeko ere.
   2. Lursailen jabeak informazioa eman beharko die agintaritza-agenteei eta Euskal Autonomia Erkidegoko Administrazio Orokorrean natura-ondarearen arloan eskumena duen saileko ordezkariei, eta sarbidea erraztu beharko die, perturbazio-faktoreak daudela egiaztatzeko helburuarekin.
3. Adierazitako kautela-neurria ez bada aski, eta perturbaziotik eratortzen den arriskuak habitata mehatxatzen jarraituko balu, Euskal Autonomia Erkidegoko Administrazio Orokorrean natura-ondarearen arloan eskumenak dituen sailak behar diren kautelazko neurriak har ditzake perturbazio-faktorea deuseztatzeko edo murrizteko, baita behin-behineko babes-araubide bat ere, baldin eta aurrez interesdunei entzunaldia emateko tramitea egiten bada, informazioa jendaurrean jartzen bada eta eragiten dien administrazioei kontsulta egiten bazaie; horrek ez du eragozten prebentzio-neurriak hartzeko aukera eta ingurumenaren erantzukizunari buruzko araudian aurreikusitako ingurumen-kalteak saihestea.
4. Baliabide Naturalak Antolatzeko Plan bat lantzeari ekiteko edo gune babestu bat deklaratzeko erabakia Euskal Herriko Agintaritzaren Aldizkarian argitaratuta, ezingo da eman errealitate fisiko, geologiko edo biologikoa aldatzeko ekintzak dakartzan baimen, lizentzia edo emakidarik ezta interesdunentzako inolako ahalmenik ere, Plana edo naturagunea kudeatzeko eskumena duen foru-organoaren aldeko txostenik gabe. Txosten hori aurkakoa izango da egiaztatzen bada, horretarako tramitatuko espedientean, ekintza horrek Planaren helburuak edo naturagune baten deklarazioa ekarri duten helburuak lortzea ezinezko bihurtzen duela edo era nabarmenean zailtzen duela.
5. Administrazio baimen-emaileak edo ikuskatzaileak, ofizioz edo aurreko apartatuan aipatutako foru-organo eskudunak eskatuta, eskatuko du foru-organo eskudunak egin dezala txosten hori hilabete bateko gehieneko epean, izapidetutako administrazio-espedientearen kopia igorrita.
6. Espediente horretan emandako ebazpenak zehazten badu baimena, lizentzia edo emakidaren prozedurarekin ezin dela jarraitu edo interesdunek aipatutako ekintzak ezin dituztela egin, ebazpen horren aurka indarrean dagoen legerian aurreikusitako errekurtsoak jarri ahal izango dira.
7. Foru-organo eskudunak aginduko du gera daitezela ezagutzen dituen eta 2. apartatuan zehazten diren baldintzak gertatzen diren jarduketa materialak edo egitezkoak.

## NATURA-ONDAREA EZAGUTU ETA BABESTEKO BESTELAKO TRESNAK

#### Konektagarritasun ekologikoaren plangintza

1. Konektagarritasun ekologikoa bermatzeko, eta lurraldea leheneratu behar denean, Euskal Autonomia Erkidegoko Administrazio Orokorrean natura-ondarearen arloan eskumena duen sailak, hiru urteko epean lege hau indarrean jartzen denetik hasita, Konektagarritasun eta Leheneratze Ekologikoen Plana egingo du, beharrezkoa baita konektagarritasun eta leheneratze ekologikoa ziurtatuko duen azpiegitura berdea ezartzeko, hori grafikoki ikusi ahal izateko kartografia egoki bat txertaturik. Plangintza hori, Foru Aldundiek eta Ingurumenaren Aholku Batzordeak aurrez txostena eginda, Euskal Autonomia Erkidegoko Administrazio Orokorreko Gobernu Kontseiluaren Dekretu bidez onartuko da.

#### Iragazkortasun ekologikoaren neurriak

1. Aurreko artikuluan adierazitakoaren ondorioetarako:
2. Euskal Autonomia Erkidegoko Administrazio Orokorrean natura-ondarearen arloan eskumena duen sailak aurreko artikuluaren 1. apartatuan adierazitako ezaugarriak biltzen dituen igarobide ekologikoen katalogo bat onartuko du. Autonomia-erkidegoaren kartografia ofizialaren araberako eskala egokiko mugaketa kartografiko bat ere izango du katalogo horrek.
3. Naturagune babestuen antolamendu- eta kudeaketa-tresnek eta, orokorrean lurraldekoek, igarobide ekologikoak bermatu eta sustatzeko neurriak izan behar dituzte, lehentasunezko papera emanez lurraldeko ibai-ibilguei eta bestelako elementuei, linealei eta jarraituei, edo lotura-puntu gisa jarduten dutenei, kontuan izan gabe naturagune babestuak diren.
4. Garraioaren eta energia banatzeko linea berriak hegazti-faunarentzako elektrokuzio- eta talka-arriskuak murrizteko eran diseinatu beharko dira.
5. Lurreko garraio-azpiegiturak basafaunako espezieen zirkulazioa saihesten duten barrera fisikoak sortzea saihesten dela kontuan izanda diseinatuko dira. *Azpiegituraren tasunengatik edo topografiaren baldintzapenengatik ezin denean haren barrera-efektua ekidin, basafaunaren zirkulazio askea bermatzeko adinako iragazkortasun-irizpideekin diseinatuko da.*
6. Titulartasun publiko edo pribatuko plan, programa eta proiektuek neurriak izan behar dituzte basaespezieen zirkulazio askean edo zirkulazio hori sustatzeko balio duten igarobideetan izan dezaketen eragina saihestu edo murrizteko.
7. Konektagarritasun-planaren barruan diseinatuko dira, lurjabeekin ados jarrita, bertako landaretza kendu zaien eta eraiki gabe dauden azalerak berriro landareztatzeko neurriak.
8. Sortu edo leheneratutako igarobide ekologikoak halakotzat identifikatzen dira Lege hau garatzen duen araudiak, kasu hauetarako, ezartzen dituen seinaleen arabera.

#### Lurzorua funtzio natural gisa

1. Lurzoruaren funtzioak izango dira pertsonentzat eta bere jarduerentzat ingurune fisiko eta kultural bat eskaintzea; biomasa (elikagaiak, e.a.) eta lehengaiak ekoiztea; nutrizio-elementuen, sustantzien eta uraren metaketa, iragazketa eta eraldaketa; biodibertsitatearen garapenari sostengua (habitatak, espezieak, e.a.) ematea; karbonoaren hustulekuak eratzea, eta ondare geologikoa eta arkeologikoa kontserbatzea.
2. Euskal administrazio publikoek sustatu egingo dute ezaugarri hauek dituzten eremuak identifikatzea: higadura-arriskua, materia organikoaren galera, trinkotzea, lurren gazitzea eta irristatzea, baita degradazio-prozesu bat izan dutenak ere. Hala, helburuak ezarriko dituzte eta neurri egokien programak egingo dituzte aipatutako arriskuak murrizteko eta horien ondorioen aurka egiteko.
3. Halaber, saihestu egingo dute lurzorua zigilatzea edo artifizializatzea, abandonatutako lursailen eta lursail degradatuak leheneratzea sustatuz.

#### Karsta eta zuloak.

1. Osagai nagusi gisa arroka karbonatatuak dituzten karst-sistemak hiru dimentsioko sistema natural gisa kudeatzen dira. Sistema horiek arroka, ur, lurzoru, landaredi eta elementu atmosferikoek integratzen dituzte, eta arreta jartzen zaio lurra, airea eta uraren arteko erlazio interaktiboari eta kontuan hartzen da arro hidriko osoa edo arro bati baino gehiagori eragiten zaien kasuan, berriz kargatzeko nahiz deskargako eremuak hartuz.
2. Oro har, baldintza naturaletan zaindu behar dira Euskal Autonomia Erkidegoko lurraldeko kareharrizko lurzoruetan dauden haitzulo, leize eta lurpeko gainerako kanalak.
3. Sistema karstikoetan debekatuta dago horien ezaugarri fisikoak aldatzea edo hondatzea, horien guztien barneko edozein eratako material edo elementu naturalak edo artifizialak baimenik gabe ateratzea, isuriak egitea eta bertako oreka ekologikoaren baldintzak alda ditzakeen edozein eratako objektuak sartzea.
4. *Lurpeko akuiferoen babesa eta kontserbazioa bermatuko da, batez ere urrakortasun handia duten eremuetan daudenenena, eta baita akuiferoak betetzeko eremuetako isurialdeena ere.*

#### Salbuespenezko kalte- edo arrisku-egoerak

Natura-ondarean kalteak edo arrisku-egoerak sortzen direnean meteorologia, biologia edo ekologiako salbuespenezko egoeren ondorioz, izan naturalak edo istripuen edo gizakiaren edozein esku-hartzeren ondoriozkoak, administrazio publikoek behar diren neurriak hartuko dituzte, baita behin-behineko luzamenduak edo debeku bereziak ere eta arriskua saihestu edo murriztu, kaltea arindu edo eragin zaien baliabide naturalak leheneratzeko beste edozein. Horrek ez du eragozten ardura duen pertsonari ondoren ingurumen-erantzukizuna eskatzea.

## INTERESEKO HABITATAK KONTSERBATZEA

#### Euskadiren intereseko habitat naturalen zerrenda eta desagertzeko arriskuan dauden habitaten katalogoa

1. Euskal Autonomia Erkidegoko Administrazio Orokorrean natura-ondarearen arloan eskumena duen sailaren mende, Euskadiren intereseko habitat naturalen zerrenda bat sortuko da, izaera administratibokoa eta eremu autonomikokoa. Bertan, Batasunaren eta eskualdearen intereseko habitatak eta desagertzeko arriskuan dauden habitaten katalogoa integratuko dira. Biak arauz gauzatuko dira eskumena dute foru-organoekin koordinatuta.
2. Euskadiren intereseko habitat naturalen zerrendako habitat-kudeaketaren helburua izango da habitatak mantentzea edo, halakorik bada, kontserbazio-egoera onera leheneratzea.
3. Batasunaren intereseko habitatak dira habitatei buruzko zuzentarauaren I. eranskinean agertzen direnak eta EAEn daudenak. Halaber, izan ahalko dira erregresioa dela eta, edo berez mugatua dela eta, natura-banaketaren gune murriztua dutenak, edo Europar Batasuneko eskualde biogeografikoetako bat edo hainbaten eredu adierazgarriak direnak.
4. Katalogoan desagertzeko arriskuan dauden habitatak sartuko dira, betiere horiek kontserbatzeak edo, halakorik bada, leheneratzeak babes- eta kontserbazio-neurri espezifikoak eskatzen baditu, gutxienez, horrelako egoeraren batean egoteagatik:
   1. Bere banaketa-eremua oso murriztua izatea eta gutxitzen aritzea.
   2. Bere banaketa-eremu naturalaren zati handiena deuseztatuta egotea.
   3. Bere osaera, egitura eta funtzio ekologikoek narriadura handi bat izatea banaketa naturalaren zatirik handienean.
   4. Aldaketa atzeraezinezko arrisku handian egotea epe labur edo ertainean bere banaketa-eremuaren zati esanguratsu batean, klima-aldaketaren ondoreengatiko aldaketa-arriskua barne.
5. Desagertzeko arriskuan dauden habitaten katalogoan habitatak sartuko dira Euskal Autonomia Erkidegoko Administrazio Orokorrean natura-ondarearen arloan eskumena duen saileko titularraren Aginduaren bidez, Foru Aldundiek proposatuta, edo Euskal Autonomia Erkidegoko Administrazio Orokorrean arlo horretan eskumena duen sailak proposatuta, hori aholkatzen duen informazio tekniko edo zientifiko bat dagoenean.
6. Edozein herritar edo erakundek eskatu ahal izango du habitat bat sartzeko prozedura hastea, proposatutako neurriaren argudio zientifiko bat aurkezten bada eskaerarekin batera.
7. Lehentasunezko habitatak dira Europako lurraldean desagertzeko mehatxua duten habitat motak. Habitat horiek kontserbatzea erkidegoarentzat ardura berezia da, kontuan izanik habitat horren banaketa naturalaren eremuaren proportzioak duen garrantzia Europako lurraldean.
8. Euskadiko intereseko habitat naturalen zerrendako habitaten kudeaketaren helburua izango da habitatak mantentzea edo, bestela, kontserbazio-egoera onera ekartzea. Azken ebaluazio-txostenean txar (U2) gisa sailkatu den kontserbazio-egoera duten habitatak desagertzeko arriskuan dauden habitaten katalogoan txertatuko dira, kontserbazio-egoera hobera pasatu direla ezartzen den arte.

#### Ondoreak

1. Desagertzeko Arriskuan dauden Habitaten Euskal Katalogoan habitat bat sartzeak ondore hauek izango ditu:
2. Azalera egoki bat ezarriko da kudeaketa-tresna batean edo naturagune babestuak babesteko figura batean, berri batean edo lehendik dagoen batean.
3. Administrazio eskudunak behar diren neurriak zehaztu eta hartuko ditu atzeraldia gelditzeko eta habitat horien desagertze-arriskua deuseztatzeko plangintza-tresnetan eta helburu horietarako egokiak diren bestelakoetan.

#### Habitatak kontserbatu eta leheneratzeko planak

Euskal Autonomia Erkidegoko Administrazio Orokorrean natura-ondarearen alorrean eskumena duen sailak onartu ahal izango ditu desagertzeko arriskuan dauden habitatak kontserbatu eta leheneratzeko planak. Horiek, gutxienez, alderdi hauek izango dituzte: egoeraren eta mehatxu nagusien diagnostiko bat, eta kudeatu, kontserbatu edo leheneratzeko behar diren neurriak, jarduketak eta mugak. Plana onartu eta aldatzeko prozeduran hauek guztiak egingo dira: jendaurreko informazioaren izapide bat eta entzunaldia interesdunei, kontsulta administrazioei eta bestelako erakunde inplikatuei, eta Foru Aldundien eta Ingurumeneko Aholku Batzordearen aurretiazko txostena. Era berean, habitat hauetarako eta beste batzuetarako kudeaketa-planak onartu ahal izango dira, horien kontserbazio-beharrek hori aholkatzen dutenean.

#### Habitaten ezaugarriak

Euskal Autonomia Erkidegoko Administrazio Orokorrean natura-ondarearen arloan eskumena duen sailak, lege honetan aurreikusitakoaren ondorioetarako eta behar bezala identifikatzen dela errazteko, zehazki karakterizatuko du EAEko Intereseko Habitat Naturalen Zerrendako eta Desagertzeko Arriskuan dauden Habitaten Katalogoko habitat mota bakoitza, eta oinarrizko kudeaketa-orientazioak ezarri ahal izango ditu, beren mehatxu nagusien eta aprobetxamendu-aukeraren arabera.

# NATURAGUNE BABESTUAK

## XEDAPEN KOMUNAK

#### Kontzeptua

1. Naturagune babestu deklara daitezke baldintza hauetako bat edo batzuk betetzen direnean:
2. Autonomia-erkidegoko ekosistema, paisaia edo formazio geologiko edo geomorfologiko naturalen adierazgarri izatea.
3. Era nabarmenean eragitea ekosistemen kontserbazioan horiek egoera natural, erdi natural edo aldaketa gutxikoan egoteko, ziurtatuz funtsezko prozesu ebolutibo ekologikoak, espezieen migrazioa eta natura-ingurunea arautzeko funtzioak mantentzen direla.
4. Garrantzitsuak izatea funtsezko prozesu ekologikoen garapenean.
5. Desagertzeko arriskuan dauden kontserbazio-egoera oneko habitat naturalen laginak izatea edo, nazioarteko hitzarmenen, Europar Batasunaren edo xedapen espezifikoen arabera, babes berezia behar izatea.
6. Espezie mehatxatu edo, nazioarteko hitzarmenen, Europar Batasuneko araudiaren edo xedapen espezifikoen arabera, babes berezia behar duten espezie gisa katalogatutako animalia- edo landare-populazioak izatea.
7. Ondare geologikoaren elementuak izanik, duten garrantzi zientifikoarengatik, historia geologikoan duten adierazgarritasunarengatik, berezitasunarengatik edo bakantasunarengatik erkidego, estatu edo nazioarteko inbentarioen parte izatea.
8. Hauskortasun, bakantasun edo berezitasunarengatik nabarmentzen diren elementu naturalak izatea.
9. Ingurune naturala zientifikoki ikertzeko, ezagutzeko eta interpretatzeko edo ingurumen-parametroak ikertzeko eta kontrolatzeko aukera ematea.
10. Ezaugarri ekologiko egokiak izanik, eremuko eta bere inguruneko tokiko populazioen eta komunitateen aurrerapenari ekarpena egitea, eta eremuko garapen ordenatuaren elementu dinamizatzaile gisa balio izatea.
11. Eremu naturaleko balio kultural, historiko, arkeologiko edo paleontologikoak herentzia kulturalaren lagin adierazkor eta baliotsu bat izatea.
12. Edertasun bereziko edo balio kulturaleko landa-paisaia harmoniatsu bat osatzea, edo paisaia orokorrean elementu bereiziak edo bereizgarriak izatea.

#### Tipologia

1. Naturagune babestuak kategoria hauetako batean sailkatuko dira:
2. Naturagune babestuak. Kategoria honetakoak dira parke naturalak, erreserba naturalak, monumentu naturalak eta pasaia babestuak.
3. Natura 2000 sareko naturagune babestuak. Kategoria honetakoak dira Batasuneko Garrantzizko Lekuak (BGL), Kontserbazio Bereziko Eremuak (KBE) eta Hegaztientzako Babes Bereziko Eremuak (HBBE).
4. Naturagune babestuak, nazioarteko tresnak aplikatzearen ondorioz. Kategoria honetakoak dira biosferaren erreserbak, RAMSAR hitzarmenaren nazioarteko garrantziko hezeguneak, UNESCOk deklaratutako geoparkeak, OSPAR hitzarmenak babestutako eremuak, Munduko Ondarearen Zerrendako naturaguneak eta Europako Kontseiluaren erreserba biogenetikoak.

#### Kategoriak gainjartzea

1. Leku berean gainjartzen badira naturagune babestuen zenbait kategoria, babesaren eta kategoria bakoitzari aplika dakizkiokeen araubideen arteko koherentzia bermatzeko, eremu bakoitzaren arau espezifiko araugileak eta tipologia bakoitzaren araudi orokor araugileak eskatzen dituen plangintza-tresnak dokumentu integratu bakarrean bateratu behar dira.
2. Lurralde bakarrean gainjartzen diren zenbait kategoriaren artean Baliabide Naturalak Antolatzeko Plana duen bat badago, aurreko apartatuan aipatzen den integrazioa gauzatu behar da plangintza-tresna horretan.
3. Lurralde berean gainjartzen diren naturagune babestuak kudeatzeko plangintza-tresnak, halaber, foru-organo eskudunek bateratu egin behar dituzte dokumentu integratu batean. Lurralde berean zenbait kategoria gainjartzen direnean baten batek erabilera eta kudeaketarako plan bat badu, kudeaketa-plangintzako tresnak bertan integratu behar dira.

#### Mugaketa eta kartografia

* 1. Naturagune babestuen deklarazioek eta izendapenek kartografia bat izan behar dute, eta horiek, autonomia-erkidegoaren kartografia ofizialaren araberako eskala egokiaren arabera, eragiten zaien lursailen lurralde-eremua zehaztuko dute. Kartografiak naturagune babestuaren kanpoko mugak izango ditu eta, halakorik bada, hartutako zonifikazioak eragiten dien eremuko barne-eremuak eta ezarriko liratekeen babes-eremu periferikoak.
  2. Naturagune babestuaren mugaketa kartografikoa naturagunearen deklarazioa edo izendapena ekarri duen prozeduraren hasierako fasetik ezartzen da; horrek ez du eragozten tramitazioan aldatu ahal izatea, eta horretarako ez da espedientea berriz hasi beharko.
  3. Naturagune babestua deklaratu edo izendatuta, bere mugaketa lursailean zehaztu daiteke, ofizioz edo erakundeek edo zuzeneko interesdunak direla egiaztatzen duten pertsonek era arrazoituan eskatuta. Administrazio jarduleak hori iragarriko du dena delako Lurralde Historikoaren aldizkari ofizialean hamabost egun lehenago, dagokion informazio-tresna telematikoaren bidez eta eragiten zaien udal eta toki-erakundeetan ediktuak ezarrita, horietan parte har dezaten interes legitimoak dituzten pertsonek.
  4. Administrazio jarduleak, egokitzat jotzen badu, naturagune babestuan edo, hala badagokio, zonifikatutako eremuetan mugarriak ezar ditzake, deklarazio- edo izendapen-prozeduraren tramitazioan behin-behineko eran.
  5. Naturagune babestuen edo zonifikatutako eremuen mugek berariaz bat egiten badute mendi publiko, itsas-lehorreko jabari publiko, jabari publiko, jabari publikoko ibilgu edo udal-mugarteen mugekin, kasu bakoitzean mugaketaren araudi espezifikoa aplikatuko da.

#### Sarbidea eta pasatzea

1. Gune babestuetan sartu eta pasatu, eta ibilgailuak aparkatu ahal izango dira soilik hartarako egokituta dauden bideetan. Haietatik kanpo, soilik sartu, ibili edo aparkatu ahal izango da zaintza-lanetarako edo larrialdiak direnean eta, betiere gunearen kudeaketaren eskuduna den organoak aurretiaz baimenduta, baliabideen aprobetxamendurako edo tradiziozko jarduera ekonomikoak dituzten ustiapenen kudeaketarako, hala nola lehendik diren bide-zor eta gainerako eskubide legitimoetarako.
2. Gune babestuen planifikazio eta kudeaketarako tresnek edo espezieen kudeaketako planek ibilgailuentzat eta pertsonentzat bertaratzeko eta pasatzeko mugapenak ezarri ahal izango dituzte, habitatak, espezieak edo interes geologikoko guneak ahalik egokien zaintzea bermatzeko beharrezkoa dela irizten denean.
3. Aldi baterako mugapen gehigarriak ezarri ahal izango dira bide publiko eta pribatuetarako, salbuespenez, natura-ondarearen zaintzako arrazoi sendoak direnean, haien titularrak aurretiaz entzunda.

#### Informazio geografikoa sartzea jabetza-erregistroan

1. Naturagune babestuei buruzko informazio perimetrala beti sartuko da erregistro-finkaren informazio-sistema geografikoan, hipoteka-legerian ezarritakoaren arabera.
2. Ondorio horietarako, Euskal Autonomia Erkidegoko Administrazio Orokorrean natura-ondarearen arloan eskumena duen sailak eguneratuta edukiko du aurreko apartatuan aipatzen diren eremu babestuak identifikatu eta mugatu ahal izateko behar den informazioa. Erregistroko informazio orotan, bai eta finkei buruzko kalifikazio-ohar edo idatzagirietan ere, baldin eta erregistro-finken georreferentziazio-sistemen arabera ingurumen-arloko babes-motaren baten pean dagoen eremuren batekin gurutzatzen badira edo mugakide badira, zirkunstantzia hori nabarmendu egin beharko da hari lotutako lurralde-informazio moduan, eta informazio-ondorioetarako soilik; nolanahi ere, horretaz gain, ingurumen-agintaritza eskudunekin kontsulta egitea komeni da.
3. Era berean, Higiezinen Katastroak informaziorako sarbidea izango du, legean aurreikusitako baldintzetan, araudi araugilean ezarritakoaren arabera.

#### Seinale-zortasuna

1. Naturagune babestu baten mugen barneko lursailek identifikatuko dituzten seinaleak instalatzeko nahitaezko zortasuna izango dute, foru-organo eskudunek zehaztutako prozedurari jarraikiz.
2. Seinale horiek instalatzeko zortasunak esan nahi du zortasunpeko lurrek bidea eman behar dutela eta seinaleak ezarri, kontserbatu eta erabiltzeko lanak egiten utzi behar dutela.
3. Zortasunak deklaratu eta ezartzeko, aski da aurretiaz instrukzioa egitea eta, interesdunen entzunaldiarekin, zortasunak ezartzeko komenigarritasuna eta behar teknikoa justifikatzen duen espedientea ebaztea.
4. Jabetza nahitaez kentzeari buruzko legerian aurreikusitakoaren arabera, seinale-zortasuna ezarriz gero dagokion kalte-ordaina jasoko da.

#### Eroslehentasunerako eta atzera eskuratzeko eskubideak

* + 1. Eremu bat naturagune babestu deklaratzeak administrazio kudeatzaileak kostu bidezko eta *inter vivos* egindako egintza edo negozioen eroslehentasunerako eta atzera eskuratzeko eskubideez baliatzea dakar, baldin eta egintza edo negozio horiek naturagunearen barneko ondasun higiezinetan egokitzen diren benetako eskubideak sortu, transmititu, aldatu edo eskualdatzea badakarte.
    2. Transmisio-egileak berariaz jakinaraziko dizkio administrazio kudeatzaileari egin nahi den transmisioaren prezioa eta funtsezko baldintzak eta, hala badagokio, aipatutako transmisioa prestatu den eskritura publikoaren kopia fede-emailea.
    3. Egin nahi den transmisioaren jakinarazpenari administrazio kudeatzailearen erregistroan sarrera eman ondorengo egunetik hiru hilabeteko epean administrazioa eroslehentasun-eskubideaz balia daiteke. Eroslehentasun-eskubideaz baliatzeari buruzko ebazpenaren jakinarazpenik gabe pasatzen bada epe hori, proiektatutako besterentzea era librean gauza daiteke. Administrazio kudeatzaileak eroslehentasun-eskubideaz baliatzea erabakitzen duen kasuan, hitzartutako prezioa ordaindu beharko du urte batetik gorakoa ez den epe batean.
    4. Administrazio kudeatzaileak atzera eskuratzeko eskubidea baliatu ahal izango du sei hilabeteko epean transmisio-eskritura publikoaren jakinarazpen fede-emailea egiten denetik, baldin eta eskritura egin baino lehen ez badira jakinarazi bertako baldintzak administrazioa eroslehentasun-eskubideaz baliatzeko.
    5. Eskatutako jakinarazpenen bat egiten ez denean edo transmisioaren prezioa edo funtsezko baldintzak aipatzen ez direnean, baita transmisioarengatik ordaindutako prezioa txikiagoa bada, edo baldintzak jakinarazitakoa baino kostu txikiagokoak, administrazio kudeatzailea atzera eskuratzeko eskubideaz balia daiteke sei hilabeteko epean gauzatutako transmisioaren berri modu fede-emailean izaten denetik.

#### Babes-eremu periferikoak

* 1. Naturagune babestuetan, babes-eremu periferikoak ezar daitezke, kanpoko ekologia- edo paisaia-inpaktuak eragozteko. Eremu horietan erabilera eta jardueretarako behar diren mugak ezarri ahal izango dira eremu horien helburuak lortzeko.
  2. Babes-eremu periferikoen mugaketa eta eremu horretako erabilera eta jardueren araubide eta muga espezifikoak eremu babestuaren deklarazio- edo izendapen-arauan sartu beharko dira edo dagokion plangintza-tresnan.

#### Deitura babestea

1. 37. artikuluan ezarritako naturagune babestuen deiturak lege honetan eta bere garapen-araudian aurreikusitako ondorioetarako soilik erabiliko dira.
2. Naturagune babestu baten deklarazioak esan nahi du edozein pertsonak, publiko zein pribatu, debekatuta daukala, salbu eta organo kudeatzaileak emandako baimen administratiboaren kasuan, haren deitura eta anagrama erabiltzea merkataritza, publizitate edo antzeko irabazizko helburu baterako, dagokien erregistro publikoek eskuratutako eskubideak eragotzi gabe.

#### Erauzte-jarduerak

1. Babesten diren ingurumen-balioekin bateraezinak diren erauzte-jarduerak, edozein izanda ere teknika, debekatuta daude naturagune babestuen mugen eta haien inguruko babes-eremuen barruan.
2. Naturagune babestu bakoitza planifikatzeko eta/edo kudeatzeko bitartekoek xedatuko dute bateraezintasun hori, behar den bezala arrazoituz ingurumen-balioen eta naturagune horien eta haien inguruko babes-eremua babesteko irizpideen arabera.
3. Naturagune babestu bakoitzeko Baliabide Naturalak Antolatzeko Planek edo kudeaketa-planek identifikatuko dituzte erauzte-jarduerak (edozein izanda ere teknika) egitearekin bateragarriak ez diren tokiak horietatik eratorritako inpaktuak eta osasun publikorako eta ingurumenerako arriskuak prebenitu, kudeatu eta murrizteko.

#### Euskadiko naturagune babestuen sarea

1. Lege honen arabera deklaratu edo izendatutako naturagune babestuek Euskadiko naturagune babestuen sarea osatuko dute, eta horrek ez du eragozten Euskadiko edo Europako edo nazioarteko beste sare batzuetan integratuta egotea.
2. Sareak helburu hauek ditu:
3. Naturagune babestuak era koherente eta koordinatuan planifikatu eta kudeatzea, irizpide bateratuak aplikatuz.
4. Euskadiko naturagune babestuak ezagutzea kartografia uniforme baten bidez.
5. Naturagune babestuak kanpoan sustatzea era homogeneoan eta koordinatuan.
6. Segimendu, zaintza eta ebaluaziorako sistemak koordinatzea.
7. Naturagune babestuak eta basabizitza kontserbatzeko estatuko, Batasuneko eta nazioarteko programetan elkarlanean aritzea.
8. Informazioa trukatzea beste sare batzuekin edo babes-sistema batzuekin, baita naturaren babes eta kontserbazioarekin erlazionatutako nazioko, Batasuneko edo nazioarteko erakundeekin ere.
9. Euskal Autonomia Erkidegoko Administrazio Orokorrean natura-ondarearen arloan eskumena duen sailari dagokio, naturagune babestuen administrazioan eskumena duten foru-organoekin koordinatuta, aurreko apartatuan adierazitako helburuak betetzeko behar diren ekintzak egitea; horretarako, sarea behar beste garatuko da araudiaren aldetik.

## NATURAGUNE BABESTUAK

#### Parke naturalak

1. Parke naturalak eremu zabal samarrak izango dira, gizakiaren ustiapen edo okupazioak gutxi aldatuak, ekosistemen edo habitaten adierazgarritasunagatik, bertako flora, fauna edo ondare geologiko bereziarengatik (bertako formazio geomorfologikoak edo paisaien edertasuna barne) botere publikoen lehentasunezko arreta merezi dutenak, beren baliabide naturalen aprobetxamendua eta biztanleen erabilera era jasangarrian bateragarria izan dadin kontserbazioarekin, edo beren balio ekologiko, estetiko, hezigarri eta zientifikoen berreskurapenarekin.
2. Parke naturaletan bateragarri egingo da haien natura-ondarearen kontserbazioa bertako baliabideen aprobetxamendu ordenatuarekin eta biztanleen jarduerarekin.
3. Parke naturaletan baliabide naturalen aprobetxamendua muga daiteke, kasu guztietan debekatuz parkea sortzea justifikatu duten helburuekiko bateraezintasunak, izan gainazalean, lurpean edo lurgainean.
4. Parke naturaletan bisitariak sar daitezke behar diren mugak ezarrita, natura-ondarea eta bertako lursailetako titularren eskubideak babesten direla bermatzearren.
5. Parke naturaletan honako hauek onartu beharko dira: Baliabide Naturalak Antolatzeko Plan bat, Erabilera eta Kudeaketa Zuzentzeko Plan bat, eta Patronatu bat, organo kudeatzaileari atxikitako organo aholkulari eta laguntzaile gisa.

#### Erreserba naturala

1. Erreserba naturalak neurrizko hedapena edo murriztua duten naturaguneak dira. Horrelako naturaguneak sortzeko helburua da ekosistema, komunitate edo elementu biologikoak babestea, baita interes geologikoko tokiak ere, (horiek guztiek duten bakantasun, hauskortasun, garrantzi edo berezitasunarengatik balorazio berezia merezi baitute), baso helduak, zaharrak, baso-erreserbak edo antzekoak barne.
2. Erreserbetan mugatuta dago baliabideak ustiatzea, salbu eta ustiapen hori babestu nahi diren balioak kontserbatzearekin bateragarria denean. Oro har, debekatuta dago material biologiko edo geologikoa biltzea, salbu eta ikerketa, kontserbazio edo hezkuntzako arrazoiengatik hori egitea baimentzen bada, aurrez dagokion administrazioak baimenduta.
3. Erreserbetan, deklarazio-dekretuak txertatuko ditu dekretuko helburuak lortzeko behar diren arauketak eta neurriak. Horrek ez du eragozten plangintza edo kudeaketarako tresna gehigarriak onartzea.

#### Monumentu naturala

1. Monumentu naturalak babes bereziaren xede izatea merezi duten berezitasun, bakantasun edo edertasun nabariko formazioek eratutako naturako gune edo elementuak dira.
2. Bereziki, monumentu naturaltzat jotzen dira:
3. zuhaitzak eta baso bereziak
4. fauna eta floraren mikroerreserbak
5. interes geologikoko tokiak, beren ezaugarriek horrela aholkatzen dutenak, besteak beste:
   1. aztarnategi paleontologikoak eta mineralogikoak.
   2. Gearen estratotipoak eta gainerako elementuak interes berezia dutenak zientzia, kultura edo paisaiako balioen berezitasunagatik edo garrantziagatik.
6. Monumentu naturaletan baliabideak ustiatzea mugatuta dago, salbu eta erabat koherentea bada babestu nahi diren balioen kontserbazioarekin, bere deklarazio- edo kudeaketa-arauetan ezarritakoaren arabera, edo ikerketa- edo kontserbazio-arrazoiengatik edo gutxieneko inpaktua duten jarduera ekonomiko bateragarriak izateagatik eta ongizate sozioekonomikoari edo populazioari ekarpena egiteagatik ustiapen hori baimentzen bada, aurrez organo kudeatzaileak dagokion administrazio-baimena emanda.

#### Paisaia babestua

1. Paisaia babestuak dituzten balio natural, estetiko eta kulturalengatik babes berezia merezi duten lurralde-eremuak dira, Paisaiaren Europako Hitzarmenaren arabera.
2. Paisaia babestuen helburu nagusiak hauek dira:
3. Bereizten dituzten balio biologiko edo geologiko bereziak kontserbatzea.
4. Natura eta kulturaren arteko interakzio harmoniatsua gordetzea toki zehatz batean, leku horretan bizi diren pertsonekin.
5. Paisaia babestuetan bertako balioak eta natura-ondarea gordetzen laguntzen duten lurralde-praktikak eta -erabilerak mantentzen ahaleginduko da.

#### Deklarazio-prozedura

1. Euskal Autonomia Erkidegoko Administrazio Orokorrean natura-ondarearen arloan eskumena duen sailaren dekretu bidez deklaratuko dira naturagune babestuak.
2. Deklarazio-dekretua lantzeko prozedura abenduaren 22ko 8/2003 Legean (xedapen orokorrak lantzeko prozedurari buruzkoa) ezarritakoak arautzen du.
3. Parke naturalak eta erreserba naturalak deklaratzeak, baita monumentu naturalak eta paisaia babestuak (deklaratzea aholkatzen duten ezaugarriak eta dibertsitatea badituzte) eskatzen du eremu horri dagokion Baliabide Naturalak Antolatzeko Plana lantzea eta onartzea aurrez. Kasu horietan eta behin-behineko eskakizun hori errespetatuz, deklarazio-dekretuaren tramitazioa dagokion Baliabide Naturalak Antolatzeko Planaren tramitazio-espedientean integra daiteke.
4. Monumentu eta paisaia naturalen baldintzak, ezaugarriei eta dibertsitateari dagokienez, baldin eta dagokion Baliabide Naturalak Antolatzeko Plana landu eta onartu behar bada, Euskal Autonomia Erkidegoko Administrazio Orokorrean natura-ondarearen arloan eskumena duen sailak garatuko ditu.
5. Erreserba naturalak, monumentu naturalak eta pasaia babestuak deklaratzeak, gutxienez, hau eskatzen du:
6. Eremuko ezaugarriak deskribatzea.
7. Deklarazio-proposamena justifikatzea.
8. Eremu hori behar bezala babesteko beharrezkotzat jotzen den muga geografikoak zehaztea, dagokien markatze kartografikoarekin.
9. Eremuetan eragiten duten erabilera eta jarduerak arautzeko araudia.
10. Deklarazio-dekretua lantzeko prozedura abenduaren 22ko 8/2003 Legean (xedapen orokorrak lantzeko prozedurari buruzkoa) ezarritakoak arautzen du.
11. Naturagune babestu batek kategoria galtzeak edo bere lurralde-eremua murrizteak eskatzen du bere deklaraziorako jarraitutako prozedura bera tramitatzea eta soilik egin daitezke zientifikoki egiaztatutako eboluzio naturalarengatik eta segimenduan oinarrituta, babesa jartzea arrazoitu zuten oinarriak desagertu badira eta ezin badira berreskuratu edo leheneratu. Inolako kasutan ez dira bidezkoak galera hori nahita sortu bada.
12. Naturagune babestuaren lurralde-eremua handitu daiteke, Euskal Autonomia Erkidegoan natura-ondarearen arloan eskumena duen sailaren akordio bidez, eta hori Euskal Herriko Agintaritzaren Aldizkarian argitaratu beharko da, txertatu beharreko lursailak autonomia-erkidegoaren jabetzakoak badira edo beren borondatez jabeek horretarako ematen badituzte.

#### Naturagune babestuak kudeatzea

1. Naturagune babestuen kudeaketa horretarako eskumena duten foru-organoei dagokie. Kudeaketa hori lege honek ematen dituen printzipioen eta oinarrizko xedapenen araberakoa izango da, foru-administrazio eskudunak oro har eta berariaz xedatutako era eta administrazio-bideak erabiliz.
2. Naturagune babestu batek lurralde historiko bat baino gehiago hartzen duenean, foru-organo eskudunek zehazten duten eran kudeatuko da.
3. Naturagune babestuen kudeaketa-organoek funtzio hauek dituzte:
4. Urtero egitea aurrekontua eta kudeaketa-programa.
5. Berezko zerbitzuetatik eratorritako funtsak eta kanpotik jaso ditzaketen baliabideak administratzea.
6. Zaintzea naturagune babestuen alorrean horiek babesteko Baliabide Naturalak Antolatzeko Planean edo, hala badagokio, deklarazio-arauan aurreikusten diren arauak betetzen direla, arau horietan ezarritako txostenak eginez eta baimenak emanez.
7. Zehatzeko ahala erabiltzea.
8. Indarrean dagoen legerian, Baliabide Naturalak Antolatzeko Planean, Erabilera eta Kudeaketa Zuzentzeko Planetan, deklarazio-arauetan eta antzeko tresnetan aurreikusitakoak.
9. Administrazio kudeatzaileak dena delako naturagune babestua zuzendu eta kontserbatzeko arduraduna izendatuko du. Pertsona horrek zenbait naturagune babestutan egin ditzake bere egitekoak.
10. Zuzendaritza- eta kontserbazio-arduradunaren eginkizunak hauek dira:
11. Naturagune babestuaren plangintza- eta kudeaketa-tresnak sustatu eta aplikatzea, behar diren jarduerak eginez.
12. Nahitaez elkarlanean aritzea eta informatzea naturagune babestuaren natura-ondarean eragina izan dezaketen eta administrazioek ingurune fisikoan garatutako jardueren inguruan.
13. Inbertsioen eta jarduketen urteko aurrekontua eta programa egitea eta horiek gauzatzea onartu ondoren.
14. Egokitzat jotzen dituen ekintzak sustatzea naturagune babestuaren alde.
15. Jardueren eta emaitzen urteko memoria egitea.
16. Naturagune babestuaren kudeaketa-organoak eskatzen dizkion guztiak.

#### Erabilera eta kudeaketa zuzentzeko planak

1. Eremu bat parke natural gisa deklaratuta, eta urte bateko epean deklarazio-dekretua indarrean jartzen denetik, Baliabide Naturalak Antolatzeko Planeko arau eta jarraibideen arabera, Erabilera eta Kudeaketa Zuzentzeko Plan bat egingo da.
2. Erabilera eta Kudeaketa Zuzentzeko Planak, gutxienez, eduki hau izango du:
3. Erabilera eta Kudeaketa Zuzentzeko Plana indarrean den bitartean gauzatu beharreko neurriak edo jarduketak, Baliabide Naturalak Antolatzeko Planeko zehaztapenak betetzeko eta parke naturalaren helburuak lortzeko. Jarduketa eta neurri hauetarako adierazi egin beharko dira, gutxienez, *egikaritze-lehentasuna*, ezarpen-kostua eta aurreikusitako finantzazio-iturriak.
4. Parke naturalean garatuko diren jarduera ekonomiko eta dibertimenduzkoak antolatzeko arauak.
5. Dena delako parkearen helburu zehatzak garatuko dituzten programak egiteko gidalerroak honi guztiari dagokionez: babesa eta kontserbazioa; ikerketa; naturako fenomenoen interpretazioa; ingurumen-hezkuntza; erabilera publikoa eta bisitariek gozatzea eta erabilera eta parkean edo natura-ondarearen kontserbazioari laguntzen dioten inguruko eremuan bizi diren populazioak mantentzea.
6. Programatutako neurri eta jarduketen segimendu- eta ebaluazio-programa.
7. Beste edozein gidalerro eta jarduketa baldin eta beharrezkotzat jotzen badira Parke naturala sortzeko arrazoi izan diren edo Baliabide Naturalak Antolatzeko Plana osatzen duten kontserbazio-helburuekin.
8. Erabilera eta Kudeaketa Zuzentzeko Planak eta horien aldaketak landu eta onartzeko prozedura hau da:
9. Kudeaketaren foru-organo arduradunak hasierako dokumentu bat lantzea.
10. Dokumentu horri, gutxienez bi hilabeteko epean, jendaurreko informazio-prozedura egingo zaio eta udalek, eragiten dien beste toki-erakunde batzuek, eremuko interes sozialak ordezkatzen dituzten elkarteek, lege honen helburu berdinak dituzten gobernuz kanpoko erakundeek, Ingurumeneko Aholku Batzordeak eta Parke Naturalaren Patronatuak txostenak egingo dizkiote.
11. Foru-organoak hasieran onartuko du Erabilera eta Kudeaketa Zuzentzeko Plana.
12. Hasieran onartu ondoren, Euskal Autonomia Erkidegoan natura-ondarearen arloan eskumena duen sailak nahitaezko txostena egingo du Erabilera eta Kudeaketa Zuzentzeko Planari buruz, eta hirigintza eta lurralde-antolamenduan eskumenak dituzten organoek, Foru Aldundiek eta eragiten dieten tokiko erakundeek ere nahitaezko txostena egingo dute. Txosten horiek bi hilabeteko epean egingo dira.
13. Foru-organo eskudunak behin betiko onartuko du Erabilera eta Kudeaketa Zuzentzeko Plana. Hori dagokion Lurralde Historikoko Aldizkari Ofizialean argitaratuko da, eta foru-organoaren informazio-tresna telematikoan.
14. Dagokion kudeaketa-organoak horrela erabakita, Erabilera eta Kudeaketa Zuzentzeko Plana aldatzeak ez badu esan nahi dokumentua orokorrean edo sakonki berrikustea, aldaketa prozedura laburtu baten bidez egingo da. Prozedura hori izango da aldaketa-proposamena jendaurrean jartzea eta eragingo dien udalek txostenak egitea hilabeteko epean, eta, horren ondoren, foru-organo eskudunak onartuko du, eta lortzen den testu bategina argitaratuko du dagokion Lurralde Historikoko Aldizkari Ofizialean.
15. Hala eta guztiz ere, Erabilera eta Kudeaketa Zuzentzeko Planaren (EKZP) iraunaldia amaitutakoan, hala balegokio, haren xedapenak iragankorki aplikatu beharrekoak izango dira, haren berrikuspena, aldaketa eta/edo eguneratzea behin betiko onetsita geratu arte.

#### Erabilera eta kudeaketa zuzentzeko planen indarraldia eta osagarritasuna

* 1. Erabilera eta Kudeaketa Zuzentzeko Planek gutxienez hamar urteko indarraldia izango dute. Erabilera eta Kudeaketa Zuzentzeko Planak nahitaez berrikusi behar dira, lege honetan onartzeko aurreikusi diren tramiteei jarraituz, epe hori igarotakoan edo eremuko baldintza berrietara egokitu behar denean, bereziki Baliabide Naturalak Antolatzeko Plana aldatu denean edo zaintza- eta segimendu-emaitzek horrela aholkatzen dutenean.
  2. Erabilera eta Kudeaketa Zuzentzeko Planak Natura Baliabideak Antolatzeko Planen osagarriak izango dira, eta horiek zehazten dutenaren mende egongo dira. Plan horietako zehaztapenak nagusitu egiten dira hirigintza-plangintzaren gain eta, bateraezinak badira, organo eskudunek indarrean dagoen hirigintza-antolamendua ofizioz berrikusi behar dute.
  3. Interes publikoko arrazoiek horrela aholkatzen dutenean, artikulu honetan aurreikusitako baldintza beretan, erreserba natural, monumentu natural edo paisaia babestu gisa deklaratutako eremu babestu bati edo zenbaiti eragiten dieten Erabilera eta Kudeaketa Zuzentzeko Planak onar daitezke.

#### Parke naturalen patronatuak

1. Parke naturaletan organo aholkulari, laguntzaile eta parte hartzaile bat dago, patronatu izenekoa, kasu bakoitzean parke naturalaren organo kudeatzaileari atxikitzen zaiona.
2. Parke natural bateko patronatuaren eginkizunak hauek dira:
3. Behar diren kudeaketak sustatu eta egitea parke naturalaren alde, bertan bizi diren pertsonen eta egiten diren jardueren alde.
4. Parke naturalean ezarritako arauak betetzen direla zaintzea.
5. Erabilera eta Kudeaketa Zuzentzeko Planen proiektuen txostenak egitea eta hurrengo berrikuspenak egitea.
6. Kudeaketako urteko programen berri ematea eta jarduketa gehigarriak proposatzea.
7. Aurrekontuaren eta inbertsioen zein jarduketen urteko programaren berri ematea.
8. Zuzendaritza- eta kontserbazio-arduradunak jardueren eta emaitzen inguruan egindako urteko memorien berri ematea, eta disfuntzioak zuzentzeko edo kudeaketa hobetzeko beharrezkotzat jotzen diren neurriak proposatu.
9. Parke naturalaren eragin sozioekonomikoaren eremuetan egin beharreko jarduketa konpentsatzaileen proiektuen berri ematea.
10. Parke naturalen kontserbazio, hobekuntza eta ezagutzarako egokitzat jotzen dituen neurriak proposatzea, baita parke naturalaren natura-ondarea kontserbatzen laguntzen duten jarduerak babesteko ere.
11. Parke naturalaren balioak aztertu, zabaldu eta horiez gozatzeko jarduketak sustatu eta bultzatzea.
12. Ingurumeneko Aholku Batzordeari igorri beharreko urteko memoria laburtu bat egitea naturagune babestuko kudeaketa-estrategia eta emaitzei buruz, dena delako naturagune babestuaren zuzendaritza- eta kontserbazio-arduradunaren urteko txostenetan oinarrituta.
13. Barne-araubidearen arauak onartu eta aldatzea.
14. Batzorde iraunkorrik balego, haren esku delegatzea egokitzat jotzen dituen eginkizun guztiak.
15. Organo eskudunei proposatzea lege honen helburuen arabera sinatu behar diren lankidetza-akordioak.
16. Klima-aldaketarekiko urrakortasuna eta arriskua ezagutzea, eta ingurunean klima-aldaketa arintzeko eta horretara egokitzeko neurriak sustatu eta ezartzea.
17. Patronatuek osoko bilkuran eta batzorde iraunkorrean funtziona dezakete. Bere osaera eta funtzioak parke naturala deklaratzeko dekretuan ezarriko dira.
18. Patronatuak, gutxienez, erakunde hauetako guztietako ordezkariek osatuko dituzte: Euskal Autonomia Erkidegoan natura-ondarearen arloan eskumena duen saila, eragiten zaien Foru Aldundietako parke naturalaren kudeaketa-sailak, eragiten zaien udalak eta toki-erakundeak, eragiten zaien eskubidedun titularrak, natura-ondarea aztertzen eta babesten ibilbide egiaztatua duten elkarteak, lehen sektoreko jardueren erakundeak.

## NATURA 2000 SAREKO NATURAGUNEAK

#### Euskadiko Natura 2000 sarearen osaera

Euskadiko Natura 2000 sareko naturagune babestuak dira Batasuneko Garrantzizko Lekuak (BGL), Kontserbazio Bereziko Eremuak (KBE) eta Hegaztientzako Babes Bereziko Eremuak (HBBE), Europar Batasunaren araudiaren eta horren transposizioa egiten duen legeriaren arabera.

#### Izendatzeko prozedura

1. Batasuneko Garrantzizko Lekuen (BGL) proposamenak Euskal Autonomia Erkidegoan natura-ondarearen arloan eskumena duen sailak formulatuko ditu, prozedura honen arabera.
2. Batasuneko garrantzizko leku berriei eta lehendik daudenak aldatzeari buruzko hasierako proposamena Euskal Autonomia Erkidegoan natura-ondarearen alorrean eskumena duen saileko sailburuaren aginduaren bidez egingo da. Lekuak honetan oinarrituta aukeratzen dira: Kontseiluaren 1992ko maiatzaren 21eko 92/43/EEE zuzentarauaren (habitat naturalak eta basoko fauna eta flora kontserbatzeari buruzkoa) III. eranskineko irizpideak eta dagokion informazio zientifikoa.
3. Hasierako proposamenak datuen formulario normalizatuko informazioa izan behar du, Europako Batzordearen datu-base ofizialaren arabera, eta, bi hilabeteko epean, Foru Aldundien txostenak, jendaurreko informazioaren izapidea eta sektore sozial interesdunen eta eragiten dien administrazio publikoen entzunaldia egingo dira. Tramite hori amaitzean, Ingurumeneko Aholku Batzordeak proposamenaren txostena egingo du.
4. Proposamena behin betiko onartuko du Euskal Autonomia Erkidegoko Administrazioan natura-ondarearen arloan eskumena duen saileko titularrak, eta Euskal Herriko Agintaritzaren Aldizkarian argitaratuko da. Datuen formulario normalizatuko informazioa izan beharko du, Europako Batzordearen datu-base ofizialaren eta Batasuneko garrantzizko lekuei aplikatzeko araubide prebentiboaren arabera.
5. Kontserbazio bereziko eremuak (KBE) eta hegaztientzako babes bereziko eremuak (HBBE) Dekretu bidez deklaratzen ditu Euskal Autonomia Erkidegoan natura-ondarearen arloan eskumena duen sailak, eta abenduaren 22ko 8/2003 Legean (Xedapen Orokorrak Egiteko Prozedurarena) ezarritakoaren arabera.
6. KBE eta HBBE deklarazio-dekretuaren edukia honako hau izango da, gutxienez:
7. Natura 2000 gunearen behin betiko lurralde-mugak ezartzen dituen kartografia.
8. Deklarazioa justifikatzen duten eta kontserbazioaren xede diren Batasunaren eta eskualdearen intereseko habitat naturalen eta animalia- eta landare-espezieen zerrenda, lehentasunekoak barne, horien guztien kontserbazio-egoeraren balorazio batekin;
9. gunearen kontserbazio-helburuak;
10. tokia kontserbatzeko eta ingurumen aldetik hobetzeko arauak eta jarraibidea, Euskal Autonomia Erkidegoan natura-ondarearen arloan eskumena duen sailak landuta.
11. Batasuneko baterako finantzaketari dagokionez, beharrezkotzat jotzen diren zenbatespenak berariaz jasotzen dituen memoria ekonomikoa;
12. segimendu-programa.
13. Behin betiko onartzen dituenean foru-organo eskudunak, eta Euskal Autonomia Erkidegoan natura-ondarearen arloan eskumena duen sailaren deklarazio-dekretuaren eranskin gisa, Euskal Herriko Agintaritzaren Aldizkarian argitaratuko dira eta Eusko Jaurlaritzaren informazio-tresna telematikoan.

#### Natura 2000 sarearen kudeaketa

1. Euskadiko Natura 2000 sareko guneen kudeaketa foru-organo eskudunei dagokie. Kudeaketa hori lege honek ematen dituen printzipioen eta oinarrizko xedapenen araberakoa izango da, foru-administrazio eskudunak oro har eta berariaz xedatutako era eta administrazio-bideak erabiliz.
2. Euskal Autonomia Erkidegoan natura-ondarearen arloan eskumena duen sailak onartutako kontserbazio-helburu, arau eta gidalerroak oinarri hartuta, Lurralde Historikoetako foru-organoek onartuko dituzte guneak kontserbazio-egoera onean mantentzeko kontserbazio-jarduketa edo neurri egokiak, habitat naturalak eta espezieen habitatak degradatzea saihesteko neurri egokiak, bai eta gune horien izendapena bultzatu duten espezieei eragiten dieten aldaketak saihesteko neurriak ere.
3. Aurreko dokumentua izapidetu eta onartzeko, 54. artikuluan parke naturalen kudeaketa-planetarako ezarritako prozedura berari jarraituko zaio.
4. Euskadiko Natura 2000 sareko gune batek bi lurralde historiko edo gehiagoren lurrak hartzen dituenean, kudeaketa foru-administrazio eskudunek ezartzen duten moduan egingo da.
5. Euskadiko Natura 2000 sareko guneen kudeaketa-organoek honako funtzio hauek dituzte:

a) Urtero egitea gune bakoitzeko aurrekontua eta kudeaketa-programa.

b) Berezko zerbitzuetatik eratorritako funtsak eta kanpotik jaso ditzaketen baliabideak administratzea.

c) Euskadiko Natura 2000 sareko guneen eremuan, deklarazio-dekretuan edo dagokion plangintza-tresnan ezarritako kontserbazio- eta hobekuntza-neurriak betetzen direla ziurtatzea, txostenak eginez eta behar diren baimenak emanez.

d) Zehatzeko ahala baliatzea.

#### Euskadiko Natura 2000 Sarearen Gida Plana

1. Euskal Autonomia Erkidegoan natura-ondarearen arloan eskumena duen sailak onartuko du, dekretu bidez, Euskadi Natura 2000 sarearen gida-plana. Gida-plan honen helburua da oinarrizko plangintza-tresna izatea, eta Euskadiko Natura 2000 sare osoaren erreferentziazko tresna bilakatzea, baldin eta laguntzen badu, besteak beste Sarearen babesteko eta kontserbatzeko helburuak lortzen; koherentzia ekologikoa eta haren konektagarritasuna sustatzen; kontserbazio-egoeraren bilakaera ezagutzeko aukera ematen duen segimendu-sistema bat ezartzen eta Euskadin Natura 2000 sarearen kontserbazio-behar ekonomikoak ebaluatzen eta finantzatzeko behar diren ekintzak sustatzen.
2. Euskadiko Natura 2000 Sarearen Gida Planak Euskadin aplikatu beharreko oinarrizko kudeaketa- eta kontserbazio-neurriak bilduko ditu, eta horiek kontuan izango dituzte Lurralde Historikoetako foru-organoek onartu dituzten kudeaketa-gidalerroak. Era berean, sarearen kontserbazioa eta garapena ebaluatzea ahalbidetuko duten kudeaketa-adierazleak ezarriko ditu.
3. Lurralde Historikoetako foru-organoek kudeaketa-gidalerroak onartuko dituzte, gida-plana eta kontserbazio-helburuak oinarri hartuta, honako hauek jasoko dituztenak: guneak kontserbazio-egoera onean mantentzeko neurri egokiak, habitat naturalak eta espezieen habitatak ez hondatzeko neurri egokiak eta gune horien izendapena bultzatu duten espezieei eragiten dieten aldaketak saihesteko neurriak.
4. Gidalerro horiek bereziki aintzat hartu beharko dituzte bere lurzoru osoko edo zati handi bateko udalerrien beharrak.

#### Natura 2000 sareko guneak deskatalogatzea

Natura 2000 sareko gune oso bat edo zati bat deskatalogatzea edo haren lurralde-eremua murriztea proposa daiteke, baldin eta erabilitako kartografian akats nabariak badaude edo bilakaera naturalak eragin dituen aldaketek justifikatzen badute, zientifikoki erakutsita, eta aldaketa horiek natura-ondarearen arloan eskumena duen Euskal Autonomia Erkidegoko sailaren Batasunaren intereseko habitat moten eta espezieen kontserbazio-egoerari buruz egindako jarraipenen emaitzetan islatzen badira. Dena dela, helburu hori lortzeko prozedurak tokia proposatzeko edo eremua deklaratzeko ezarritako izapideak bete beharko ditu eta, nolanahi ere, beharrezkoa izango da Europako Batzordearen onarpena lortzea.

#### Zaintza eta jarraipena

1. Euskal Autonomia Erkidegoan natura-ondarearen alorrean eskumena duen sailak eta foru-organoek, nor bere eskumenen eremuan, Batasunaren eta eskualdearen intereseko habitat moten eta espezieen kontserbazio-egoera zainduko dute, eta bereziki aintzat hartuko dituzte lehentasunezko habitat natural motak eta lehentasunezko espezieak, bai eta Hegaztien Zuzentarauaren I. Eranskinean zerrendatzen diren hegazti-espezieen eta aldizka agertzen diren hegazti migratzaileen kontserbazio-egoera ere. Euskal Autonomia Erkidegoan Natura-ondarearen alorrean eskumena duen sailak segimendu horren metodologia komuna eta ezaugarriak ezarriko dituzten gidalerroak onartuko ditu.
2. Foru-organoek honako hauek bidaliko dizkiote Euskal Autonomia Erkidegoan natura-ondarearen arloan eskumena duen sailari: kontserbazio-egoerak eta 54. artikuluan aipatutako kontserbazio-neurriek izan dituzten aldaketei buruzko informazioa, emaitzen ebaluazioa eta ezarri beharreko neurri berrien eta Europako Zuzentarauek exijitutako txostenak betetzearen inguruko proposamenak.

## NATURAGUNE BABESTUAK, NAZIOARTEKO TRESNAK APLIKATUTA

#### Biosferaren erreserbak

1. Euskal Autonomia Erkidegoan natura-ondarearen arloan eskumena duen sailak proposatu ahal izango du biosferaren erreserba deklara daitezela UNESCOren Gizakia eta Biosferari buruzko (MaB) programaren esparruan aitorpen hori duten ekosistemak dituzten eremuak.
2. Deklarazio-proposamena dagokion MaB Batzordeari aurkeztu aurretik, dagokion Foru Aldundiak aurrez txostena eginda, nahitaez egin beharko dira jendaurreko informazioaren izapidea, interes sozial eta instituzionalen eta eragiten dien administrazioen entzunaldia eta Ingurumeneko Aholku Batzordearen txostena.
3. Urdaibai Biosfera Erreserba bere legeria espezifikoak eta garapenerako araudiak erregulatzen dute, kudeaketa-eskumenak barne. Natura 2000 sareko gune babestu edo nazioarteko garrantzizko hezegune gisa izendatutako Urdaibai Biosfera Erreserbako eremuen inguruan lege honek ezarritakoa erabat aplikagarria da, arau-hausteen eta zehapenen araubideari dagokiona barne.
4. Urdaibai Biosfera Erreserbako lurralde-eremuaren barruan dauden Natura 2000 sareko guneen deklarazio-dekretuetan eta dagozkien kudeaketa-gidalerroetan ezarritako aurreikuspenak Erabilera eta Kudeaketa Zuzentzeko Planean txertatu behar dira, osotasun koherente bat osatu ahal izateko. Kasu honetan, Natura 2000 sareko naturagune babestuak kudeatzeko gidalerro horiek onartzea Euskal Autonomia Erkidegoan natura-ondarearen arloan eskumena duen sailari dagokio.

#### Geoparkeak

* 1. UNESCOren Munduko Geoparkeen programaren esparruan, momentuan indarrean dagoen programan edo tresnan ezarritako helburuak betetzen dituzten tokiak deklara daitezke geoparke.
  2. Autonomia Erkidegoaren lurraldean kokatutako geoparke berrien izendapena proposatu daiteke, dagokion programa eta araudiaren baldintzen arabera, Euskal Autonomia Erkidegoan natura-ondarearen arloan eskumena duen sailaren akordio baten bidez, eta dagokion Foru Aldundiak txostena egin ondoren, eta jendaurreko informazioaren tramiteak, interesdunen, interes sozial eta instituzionalen ordezkarien eta eragiten dien administrazioen entzunaldia egin ondoren, eta Ingurumeneko Aholku Batzordeak txostena egin ondoren.

#### Nazioarteko garrantzizko hezeguneak

* 1. RAMSAR hitzarmeneko nazioarteko garrantzizko hezeguneak dira padurak, urtegiak edo zohikaztegiak, edota urez estalitako eremuak, naturalak nahiz artifizialak, iraunkorrak edo aldi batekoak, geldiak edo ibiliak, gezak, gazikarak edo gaziak, baita itsasbeheran gehienez sei metro sakon diren itsas ureko eremuak ere, nazioartean bereziki uretako hegaztien habitat gisa garrantzizkoak diren hezeguneei buruzko Hitzarmenean ezarritako Nazioarteko Garrantzizko Hezeguneen Zerrendan sartu direnak.
  2. Autonomia Erkidegoaren lurraldean kokatutako hezegune berriak sartzea proposa daiteke, dagokion araudiaren arabera, Euskal Autonomia Erkidegoan natura-ondarearen arloan eskumena duen sailaren akordio baten bidez, Foru Aldundiek txostena egin ondoren, eta jendaurreko informazio-tramiteak eta interes sozial eta instituzionalen ordezkarien eta eragiten dien administrazioen entzunaldia egin, eta Ingurumeneko Aholku Batzordeak txostena egin ondoren.

#### Nazioarteko arauek babestutako bestelako naturaguneak

Munduko Kultura eta Natura Ondarea Babesteko Konbentzioaren araberako gune naturalak, erreserba biogenetikoak eta nazioarteko arauek babestutako bestelako guneak izenda daitezke, Euskal Autonomia Erkidegoan natura-ondarearen arloan eskumena duen sailaren akordio baten bidez, dagokion Foru Aldundiak aurrez txostena eginda, jendaurreko informazioaren izapideak, interesdunen, interes sozial eta instituzionalen ordezkarien eta eragiten dien administrazioen entzunaldia eta Ingurumeneko Aholku Batzordeak txostena egin ondoren.

# BASAFAUNA ETA BASAFLORAKO ESPEZIEAK BABESTEA

## XEDAPEN KOMUNAK.

#### Printzipio orokorrak

1. Euskal administrazio publikoek, beren eskumenen eremuan, biodibertsitate basaren kontserbazioa bermatzeko beharrezko neurriak hartuko dituzte. Horretarako, lehentasuna emango zaio haien habitatak zaintzeari, eta araudi espezifikoak ezarriko dira arriskuan dauden basaespezieak babesteko. Espezie horiek babes bereziko araubidean dauden basaespezieen zerrendan edo basaflora eta basafaunako espezieen euskal katalogoan sartuko dira.
2. Ezertan eragotzi gabe lege honetan ezarritako printzipioei, basaespezieak kontserbatzeko euskal administrazio publikoen jarduna honako hauetan oinarritzen da:
3. Lehentasunezko arreta eskaintzea habitat eta basaespezieak babesteari, haietan eragina izan dezaketen politikak definituz eta ezarriz.
4. Espezie bakoitza haren habitat naturalean kontserbatzeko neurriak hobestea, hortik kanpoko neurri osagarriak ezarriz, eta espezie migratzaileen babeslekuak babestea.
5. Hondatutako edo aldatutako habitatak leheneratzea eta habitat berriak sortzea, antzeko ezaugarriak dituzten beste habitatetan eragindako galerak konpentsatzeko betebeharra alde batera utzita.
6. Lehentasuna ematea espezie eta subespezie endemikoei, banaketa-eremu oso mugatua dutenei, edo dentsitate edo iraunkortasun gutxiko populazioa dutenei, migratzaileei eta ekosistemen kalitatea edo natura-ondarearen kontserbazio-egoeraren espezie adierazleei.
7. Desagertu diren bertako basaespezieak berreskuratzea, beren habitatak aurrez leheneratzen direnean eta, nolanahi ere, ez dituztenean ekartzen arazo ekonomikoak, baita Espezie Mehatxatuen Euskal Katalogoan dauden espezieak berreskuratzea ere.
8. Autoktonoak ez diren espezie, subespezie edo arraza geografikoak modu orekatuan sartzea eta ugaltzea, eta ekintza horiek eragoztea autoktonoekin lehia sortzen bada, edota haien purutasun genetikoa edo oreka ekologikoa aldatzen.
9. Espezie exotikoen aurka egitea, hala era prebentiboan nola kontrolatzeko eta errotik kentzeko neurriak hartuz.
10. Espezieen ugalketa eta natura-ondarearentzat funtsezkoak diren bestelako funtzioak babestea, polinizazioa kasu.

## ESPEZIEEN TIPOLOGIA

#### Babes Bereziko Araubidean dauden Basaespezieak

1. Babes Bereziko Araubidean dauden Basaespezieen Euskadiko Zerrenda sortzen da, eta hor sartzen dira, Babes Bereziko Araubidean dauden eta, basaespezieen Espainiako zerrendan ageri eta, beren lurralde-eremua EAEn duten espezieez gain, balio zientifiko, ekologiko eta kulturalagatik, edo duten berezitasun, urritasun edo arrisku mailagatik arreta eta babes berezia behar duten espezieak.
2. Zerrendak izaera administratiboa du, eta Euskal Autonomia Erkidegoko Administrazioan natura-ondarearen alorrean eskumena duen sailaren mendekoa da.
3. Zerrendak honako informazio hau eskaintzen du espezie bakoitzari buruz:
4. Izen zientifikoa, izen arruntak eta maila taxonomikoa.
5. Espezieak hartzen duen lurralde-eremua.
6. Zerrendan sartu zeneko data.
7. Sartzeko, aldatzeko edo ateratzeko arrazoien justifikazio teknikoaren laburpena.
8. Kontserbazio-egoeraren aldizkako ebaluazioaren aipamena.
9. Espezie bat Babes Bereziko Araubidean dauden Basaespezieen Zerrendan sartzea, kategoriaz aldatzea edo ateratzea Euskal Autonomia Erkidegoko Administrazioan natura-ondarearen alorrean eskumena duen sailak agindu behar du, neurri hori justifikatzeko nahikoa informazio zientifiko dagoenean.
10. Dekretu bidez garatzen dira espezie bat sartzeko, kategoriaz aldatzeko edo kentzeko prozedura eta dagokion eskabidearen gutxieneko edukia.

#### Basaespezie mehatxatuak

1. Lege honen ondoreetarako, basaespezie mehatxatutzat hartzen dira Espezie Mehatxatuen Euskal Katalogoan sartuta dauden espezieak.
2. Katalogo hori Babes Bereziko Araubidean dauden Basaespezieen Euskadiko Zerrendan kokatutako erregistro publiko bat da.
3. Basaespezie mehatxatuak kategoria hauetan sailkatzen dira:
4. «Galzorian»: egungo egoera eragiten duten faktoreek berdin jarraitzen badute irauteko aukera gutxi duten espezieak.
5. «Kalteberak»: kalte egiten dieten faktoreak zuzendu ezean, berehalako etorkizunean aurreko kategoriara pasatzeko arriskua duten espezieak.
6. Espezie edo subespezie bat zein kategoriatan sartu behar den erabakitzeko, Autonomia Erkidegoko lurraldean, banaketa-eremu osoan espezie horrek duen mehatxuaren faktore erabakigarriak hartuko dira kontuan, toki bakoitzean egoera arindu edo larriagotzen duten baldintzak egon daitezkeela aintzat hartu gabe. Faktore horien artean klima-aldaketaren balizko ondorioak daude.
7. Katalogoak, katalogatutako espezie, subespezie edo populazio bakoitzeko, datu hauek eskaintzen ditu gutxienez:
8. Izen zientifikoa eta izen arruntak.
9. Zein kategoriatan katalogatua dagoen.
10. Kaltetutako populazioaren tamainari, banaketa-eremu naturalari, berezko habitaten deskribapenari eta kontserbazio-egoerari eta espeziearen edo haren habitaten kontserbazioan eragina duten faktoreei buruzko datu esanguratsuenak.
11. Espeziea babesteko eta haren egoera hobetzeko beharrezkoak diren jarduketak.
12. Dagokion Kudeaketa Planik egonez gero, haren aipamena.
13. Espezie bat Espezie Mehatxatuen Katalogoan sartzea, kategoriaz aldatzea edo ateratzea Euskal Autonomia Erkidegoko Administrazioan natura-ondarearen alorrean eskumena duen saileko titularrak agindu behar du.
14. Prozedura 58. artikuluan aipatutako pertsona edo instituzioek abiaraz dezakete, eta beharrezkoa da jendaurreko informazioaren izapidea egitea, interesdunei entzunaldia ematea, eragiten dien foru- eta udal-administrazioak kontsultatzea eta Ingurumenaren Aholku Batzordearen txostena izatea.
15. Ebazteko eta argitaratzeko epea pasatu ostean, prozedura, ofizioz hasi bada, iraungi egin dela ulertuko da, eta ezetsi egin dela, berriz, prozedura edozein herritar edo erakundek, Foru Aldundien organo eskudunek edo Ingurumenaren Aholku Batzordeak eskatuta hasi bada.
16. Dekretu bidez garatzen dira espezie bat sartzeko, kategoriaz aldatzeko edo kentzeko prozedura, dagokion eskabidearen gutxieneko edukia eta dagokion prozedura-arauak.

#### Espezie mehatxatuak babesteko neurriak

1. Euskal Autonomia Erkidegoan natura-ondarearen alorrean eskumena duen sailak kudeaketa-planak emateko lehentasunak ezarriko ditu, espezie batek edo haren banaketa-eremuak duen mehatxu mailaren ondorioz, lehentasunezko arreta behar badu.
2. Espezie bat katalogatu ondoren, kudeaketa-plan bat onartuko da foru-organo eskudunekin lankidetzan, Euskal Autonomia Erkidegoko Administrazioan natura-ondarearen alorrean eskumena duen saileko titularraren aginduz. Plan horren helburua da espezieek dituzten mehatxuak deuseztatzea, iraupena bermatzea, populazioen berreskurapena eta kontserbazioa sustatzea bai eta haien habitatak babestu eta mantentzea ere, kontserbazio-egoera onuragarri bat lortzeko.
3. Espezie batek baino gehiagok kontserbazio-arazo berak edo antzeko banaketa-eremu geografikoak izanez gero, plan bateratuak landu daitezke.
4. Espezieren bat gune natural batean, esklusiboki edo proportzio handietan, kokatzen dela ziurtatuz gero, beharrezko kudeaketa-planak eta neurriak gune horien plangintza eta kudeaketarako planetan txerta daitezke, eragiten dieten neurriak berariaz aipatuz.
5. Kudeaketa-planek honako eduki hau izan behar dute gutxienez, zeina dekretu bidez garatuko den:
6. Mehatxu-mailaren arabera, beharrezko gidalerro eta neurriak, dauden mehatxuak deuseztatzeko, espezieen iraupena bermatzeko, ahal den heinean mehatxuaren kausak ezabatzeko, kontserbazio-egoera onuragarri bat lortzeko eta populazioen jarraipena egiteko.
7. Jarduketak egiteko eta, hala badagokio, babes zorrotza jasotzea edo lehentasunezko irizpideak ezartzea behar duten eremu kritikoak izendatzeko beharrezkoa den zonifikazioa.
8. Hala badagokio, erabilera, aprobetxamendu eta jarduerei aplikatu beharreko mugak, planari jarraikiz.
9. Planaren eraginkortasuna ebaluatzeko mekanismoak.
10. Kudeaketa-planetan bertan zehaztuko da planen indarraldia.
11. Euskal Autonomia Erkidegoan natura-ondarearen alorrean eskumena duen sailak indarrean dauden kudeaketa-planen aplikazio bateratuari buruzko laburpen exekutibo bat argitaratuko du sei urtean behin.
12. Euskal Autonomia Erkidegoan natura-ondarearen alorrean eskumena duen sailak, foru-organo eskudunekin lankidetzan, Espezie Mehatxatuen Euskal Katalogoko espezieen hazkuntza edo germoplasma-bankuak sustatuko ditu, natura-ingurunean berriro sartzeko gai izango diren aleak lortzeko.

#### Espezie autoktono desagertuak

1. Espezie autoktono desagertutzat hartzen da iraganean bere banaketa-eremu naturaletik desagertu zen espeziea.
2. Beren habitatak nabarmen hobetu direla egiaztatzen denean eta haiek desagertzeko kausak eta mehatxuak desagertzen direnean, Euskal Autonomia Erkidegoan natura-ondarearen arloan eskumena duen sailak, foru-organo eskudunekin elkarlanean, desagertutako basafauna eta basaflora autoktonoko espezieak berriz sartzea sustatuko du.
3. Espezieak berriz sartze horiek soilik egin ahal izango dira dagozkien populazioen bideragarritasunari laguntzen diotenean eta EAEko habitat naturalak berriz okupatu daitezkeenean, eta betiere berriz sartze horrek ez badu sortzen arazo sozioekonomikorik.
4. Aurreko atalaren ondorioetarako, Euskal Autonomia Erkidegoan natura-ondarearen alorrean eskumena duen sailak berriz sartzeko planak ezarriko ditu, espezie kaltetuak eta espezieak berriz sartzeko neurriak zein diren zehazten dutenak. Planaren xede diren espezie edo subespezieek, dagokien Planaren aplikazioak irauten duen bitartean, aurreko artikuluko basaespezie mehatxatuetarako ezarritako babes-neurriak izango dituzte.
5. Modu naturalean berragertzen diren edo EAEko lurraldean berriz antzematen diren espezie desagertu autoktonoek lege honetan galzoriko espezie gisa katalogatutakoen babes-araubide bera izango dute.

#### Espezie Exotiko Inbaditzaileen Euskal Katalogoa

1. Espezie Exotiko Inbaditzaileen Euskal Katalogoa sortzen da, ezertan eragotzi gabe Europa eta Espainiako katalogoei.
2. Espezie bat katalogoan sartzea edo hortik ateratzea Euskal Autonomia Erkidegoko Administrazioan natura-ondarearen alorrean eskumena duen saileko titularraren agindu bidez egingo da.
3. Katalogoan sar daitezke Autonomia Erkidegoarentzat kezkagarritzat jotzen diren espezie exotiko inbaditzaileak, baldin eta, froga zientifikoak oinarri hartuta, ingurumenean asko hedatzen ari direla eta errotik kentzeko premiazko neurriak behar direla erabakitzen bada.
4. Espezie bat katalogoan sartzean, debekatu egiten da espezie hori edukitzea, landatzea edo haztea, eta baita ale bizien, hondakinen edo bizirik atera edo ugaldu daitezkeen propaguluen trafikoa eta salerosketa ere.

Euskal Autonomia Erkidegoan Natura-ondarearen alorrean eskumena duen sailak aurreko debeku hori kautelazko neurri gisa har dezake, katalogoan sartzeko prozedura hasi aurretik. Era berean, espeziea hedatzea saihesteko edo errotik kentzeko behin-behineko neurriak har ditzake.

76. artikuluan xedatutakoari jarraikiz, aurreko debekua baliogabetu daiteke, Euskal Autonomia Erkidegoko Administrazioan natura-ondarearen alorrean eskumena duen sailak hala baimenduz gero, ikerketarako, pertsonen osasuna eta segurtasuna bermatzeko, edo kontrolatu edo deuseztatu ahal izateko beharrezkoa denean.

1. Espezie bat katalogoan sartu ondoren, urtebeteko epean, lehentasunezko ekintzetarako eremuak eta neurriak zehazten dituen kontrol- eta segimendu-plan bat onartu beharko da. Neurri hauek nahitaezkoak dira espezie horiek dauzkaten edo espeziearen gain eskubideren bat duten pertsonentzat.
2. Kontrol- eta segimendu-planek edo, kasuaren arabera, kautelazko neurri gisa hartutako planek exijitzen dituzten neurriek ez dakarte kalte-ordain bat jasotzeko eskubiderik, betebehar horietatik eratorritako gastuei aurre egiteko laguntzak onar badaitezke ere.

## DEBEKUAK ETA SALBUESPENAK

#### Basafaunako espezieei dagozkien debeku orokorrak

1. Ziklo biologikoaren fasea edo erabilitako metodoa kontuan izan gabe, 76. artikuluko salbuespenak izan ezik, debekatu egiten da basafaunako espezieekin honako hau egitea:
2. Zabarkeriaz edo nahita hiltzea, min ematea, gogaitzea edo urduritzea.
3. Bizirik atxikitzea eta atzematea.
4. Haien habiak, kumeak edo arrautzak nahita suntsitzea, hondatzea, biltzea eta atxikitzea, arrautzak hutsak badaude ere.
5. Ale bizien, hilen edo hondakinen jabetza, garraioa, trafikoa eta salerosketa, kanpo-merkataritza, inportazioa eta esportazioa barne.
6. Espezieak sartzea, kasu guztietan.
7. Basafaunako espezieen aleak gatibu edukitzea behar duten elikadurarik gabe eta instalazio desegokietan beren behar etologikoen arabera.
8. Basafaunako espezieak, bizirik edo hilda, ikuskizunetan, herrietako jaietan eta bestelako jardueretan erabiltzea, bertan animalia horiek sufritu egingo badute edo mespretxatu egingo badira.
9. Basafaunako edozein espezietako animalien arteko borrokak antolatu eta egitea.
10. Heldu gabeko animalien aprobetxamendua, heldutasun eza nabaritzeko modukoa bada.
11. Ezertan eragotzi gabe Europar Batasuneko araudiari, aurreko atalean ezarritako debekuak ezingo dira aplikatu mendien, nekazaritzaren, ehizaren eta arrantza kontinentalaren edo itsas-arrantzaren legerian berariaz araututa dauden kasuetan.
12. Kontseiluaren 1992ko maiatzaren 21eko habitat naturalen eta basafauna eta basafloraren kontserbazioari buruzko 92/43/EEE Zuzentarauaren V. Eranskinean agertzen diren basafauna eta basaflora espezieen aleak naturan biltzea eta haien ustiapena kudeatzea bateragarria izan behar da espezie horiek kontserbazio-egoera onuragarri batean mantentzearekin.

#### Babes Bereziko Araubidean dauden Basaespezieen Euskal Zerrendan sartutako espezieei ezartzen zaizkien debekuak

1. Ziklo biologikoaren fasea gorabehera, aurreko artikuluan aipatutakoez gain, debekatu egiten da basafaunako espezieekin honako hau egitea:
2. Ugaltzeko edo atseden hartzeko eremuak hondatzea edo suntsitzea.
3. Ale biziak, hilak edo hondakinak edukitzea, garraiatzea, salerostea (kanpo-merkataritza barne), trukatzea eta saltzeko edo trukatzeko helburuarekin eskaintzea, baita salgai jartzea eta jendaurrean erakustea ere.
4. Nahitaezko baimena izan gabe espezie edo subespezieak sartzea, berriz sartzea edo indartzea.
5. Ziklo biologikoaren fasea kontuan izan gabe, debekatu egiten da basaflorako espezieekin honako hau egitea:
6. Berariaz naturan biltzea, moztea, mutilatzea, errotik ateratzea edo suntsitzea, edo hondatzea eragin dezaketen ekintzak egitea.
7. Ale biziak edo hilak eta haien propagulu edo hondakinak edukitzea, naturalizatzea, garraiatzea, saltzea, salerosi edo trukatzea, saltzeko edo trukatzeko helburuarekin eskaintzea, inportatu edo esportatzea.
8. Aprobetxa daitezkeen espezieak biltzea jarduera hori arautzen duen araudia bete gabe.
9. Foru-organo eskudunek sistema bat ezarriko dute ustekabeko atzemateak, hilketak edo suntsipenak kontrolatzeko, gertaera horiek ez dezaten ondorio negatibo handirik izan Babes Bereziko Araubidean dauden Basaespezieen Euskal Zerrendan edo mehatxatuen zerrendan dauden espezieen artean.

Jasotako informazioa Euskal Autonomia Erkidegoan natura-ondarearen alorrean eskumena duen sailari jakinaraziko zaio.

1. Ezohiko inguruabar meteorologiko, biologiko edo ekologikoen ondorioz, naturalak edo gizakiaren ekintzek eragindakoak badira ere, basafauna eta basaflorari kalteak edo arrisku larriko egoerak eragiten bazaizkio, foru-organo eskudunek arrisku hori ekiditera edo gutxitzera, kaltea arintzera edo kaltetutako baliabide naturalak berrezartzera bideratutako neurriak har ditzakete.
2. Natura-inguruneko erabilera edo aprobetxamenduen titular direnek eta, orokorrean, basafaunako ale zaurituak edo hilak existitzen direla dakiten pertsonek egoera horren berri eman beharko diete foru-organo eskudunei edo Euskal Autonomia Erkidegoan natura-ondarearen alorrean eskumena duen sailari, bereziki, ustez basaespezieak pozoitu direnean edo *bestelako kalteak* *egin zaizkienean edo horrelakoak gertatuko direla aurreikusten denean*.

#### Salbuespenak

1. Ez balego beste konponbide egokirik eta, betiere, basafauna edo basaflorako espezieen populazioak haien banaketa-eremu naturalean egoera onuragarri batean mantenduz gero, foru-organo eskudunek, berariazko baimen baten bidez, salbuespen bereziak ezar ditzakete 74. eta 75. artikuluetan aipatutako debekuei dagokienez, honako inguruabar hauetako baten bat gertatzen denean:
2. Debekuak aplikatzeak pertsonen osasun eta segurtasunean ondorio kaltegarriak eragiten baditu.
3. Laboreei, abereei, basoei, arrantzari eta uraren kalitateari kalte larriak eragitea prebenitzeko.
4. Garrantzi goreneko interes publikoko arrazoi premiatsuengatik, arrazoi sozioekonomikoak eta ingurumenarentzat berebiziko garrantzia duten ondorio onuragarriak barne.
5. Ikerketa, hezkuntza, birpopulaketa edo berriz sartzearekin lotutako arrazoiengatik ezinbestekoa denean, edo helburu horiekin itxian hazteko behar denean.
6. Basa-hegaztien kasuan, aire-segurtasunarekin lotutako istripuak prebenitzeko.
7. Hertsiki kontrolatutako baldintzetan eta aukeraketa-metodoen bidez, Babes Bereziko Araubidean dauden Basaespezieen Euskal Zerrendan sartuta ez dauden zenbait espezie atzematea, atxikitzea edo beste modu batera zuhurki ustiatzea onartzeko, kopuru txikietan eta kontserbazioa bermatzeko beharrezko mugekin.
8. Basafauna eta basaflora eta habitat naturalak babesteko.

2. Aurreko puntuak aipatzen duen baimena Euskal Autonomia Erkidegoko sailarena izango da, baldin eta xedea Espezie Mehatxatuen Euskal Katalogoko espezieak badira.

#### Salbuespenak baimentzeko betekizunak eta prozedura

1. Aurreko artikuluak aipatzen duen baimen administratiboa arrazoitua egon behar da, honako alderdi hauek zehaztuz:
2. Aplikatu nahi den salbuespenaren helburua edo arrazoia.
3. Kontuan hartu diren beste konponbide alternatiboak eta horiek egokiak ez direla erabakitzeko arrazoiak, baita erabilitako datu zientifikoak ere.
4. Zein espezieri egiten dion erreferentzia.
5. Erabili beharreko baliabideak, instalazioak, sistemak edo metodoak eta haien mugak, baita arrazoiak eta langile kualifikatuak ere.
6. Arrisku-egoerak, denbora eta tokia eta egingo diren kontrolak.
7. Aurreko artikuluko 1.b) eta 1.c) apartatuen azken tartekian aurreikusten den kasuan, foru-organo eskudunek biodibertsitatearen galera garbirik ez gertatzea bermatzeko neurriak zehaztu beharko dituzte.

Aurreko artikuluko 1.d) apartatuan aurreikusten dena aplika daiteke, esperimentuetarako eta beste helburu zientifikoekin erabiltzen diren animalien babesarekin zerikusia duten xedapenak errespetatuta.

1. Baimena ebazteko eta jakinarazteko epea hiru hilabetekoa izango da.

Epe hori amaitzean ez bada berariazko ebazpenik jakinarazi, interesdunek haien eskaria ezetsi egin dela uler dezakete.

Prozedura ofizioz abiaraziz gero, ebazpenik eta jakinarazpenik jaso ezean, eskariak iraungi egingo dira.

1. Dagokion ebazpena osorik argitaratu behar da, eta Euskal Autonomia Erkidegoko Administrazioan natura-ondarearen alorrean eskumena duen sailari jakinarazi behar zaio.
2. Baiespen-baimen baten kontra administrazio-errekurtso bat jarriz gero, baimena bertan behera geldituko da errekurtsoa espresuki ebatzi arte.

## BABESERAKO NEURRI GEHIGARRIAK

#### Espezieen babesa, ehiza eta arrantzari dagokionez

1. Euskal Autonomia Erkidegoko Administrazioko sail eskudunak zehaztutako espezieak bakarrik ehizatu edo ur kontinentaletan arrantzatu ahal izango dira, eta horrek ezingo die eragin Babes Bereziko Araubidean dauden Espezieen Euskal Zerrendan edo Europar Batasuneko arauetan sartuta dauden espezieei.

Ehiza-aprobetxamenduaren xede diren espezieen zerrenda ezin da debekualdiei buruzko foru-aginduen bidez luzatu.

1. Ehiza eta arrantza kontinentalak jarduera horietarako baimendutako espezieen kontserbazioa eta sustapena bermatu beharko dituzte eta, beraz, jarduera horietarako erabil daitezkeen lur eta uretan egin beharko da ehizan edo arrantzan, espezie bakoitzarentzat ezarritako garaietan.
2. Dagozkien foru-aginduen arabera, debekatuta dago hegaztiak araldi-, ugalketa- eta umatze-garaietan ehizatzea eta, hegazti migratzaileen kasuan, baita umatze-eremuetara itzultzeko ibilbidean ehizatzea ere.

Lurralde Historikoek, nork bere aginduetan, modu koordinatuan eta informazio zientifiko egokiaren arabera, basa-hegaztiak ehizatzeko debekualdi bakarra ezarriko dute, aintzat hartuz, bereziki, migrazioa hasten lehenak diren horiek.

Era berean, basa-hegaztien ehiza garaia hasteko datak kontuan hartu behar ditu, informazio zientifiko egokiaren arabera, txitak umatzen azkenak diren espezieak.

1. Debekatuta dago animaliak era masiboan edota bereizketarik egin gabe harrapatu edo hiltzeko bitartekoak edukitzea, erabiltzea eta merkaturatzea, edo animaliak hiltzea eta ehizarako garraiobideak erabiltzea; baita toki batean espezie baten populazioa desagertzea edo haren lasaitasuna nabarmen asaldatzea eragin dezaketen prozedurez baliatzea ere.
2. Bizirik edo hilik merkaturatu daitezken bakarrak saleros daitezkeen ehiza- eta arrantza-espezieak xedatu eta horretarako arauak ezartzen dituen irailaren 15eko 1118/1989 Errege Dekretuan, Nazioarteko Hitzarmenetan eta Europar Batasuneko araudian ezarritako baldintzen arabera zehaztutako espezieak dira.
3. Beste konponbide egokiagorik egon ezean, 4. ataleko debekua salbuets daiteke, aurrez baimena jasota, honako baldintza hauek betetzen badira:
4. 75. artikuluko a), b), d), e) eta g) letretan aipatutako inguruabar eta baldintzak aldi berean gertatzea eta,
5. Europar Batasunaren araudian babes zorrotzekoak ez diren Batasunaren intereseko animalia-espezieak izatea.
6. Baimenak 77. artikuluan ezarritako baldintzak bete behar ditu.

#### Basafauna berreskuratzeko zentroak eta germoplasma-bankuak

1. Basafauna berreskuratzeko zentroak ingurune naturala eta basaespezieak babesteko foru-aldundien zerbitzu publiko gisa eratuko dira. Horien araubidea era homogeneoan eta koordinatuan ezarriko da lurralde historikoen eta Euskal Autonomia Erkidegoko Administrazioan natura-ondarearen arloan eskumena duen sailaren artean.
2. Foru-organo eskudunek sortu eta kudeatu ahal izango dituzte, zuzenean edo zeharka, basafauna berreskuratzeko zentroak, berezko ingurunean bizirik irauteko ezindurik dauden animaliak zaintzeko, mantentzeko eta sendatzeko helburuarekin, horrela, ingurune naturalera itzul daitezen.
3. Helburu horren mendean, basafauna berreskuratzeko zentroak eta, kasuaren arabera, sendatzen ari diren basafaunako aleak ikerkuntzarako, gatibu hazteko eta herritarrak ingurune naturalarekiko sentsibilizatzeko erabili ahal izango dira.
4. Basafauna berreskuratzeko zentroak arduratuko dira Lurralde Historiko bakoitzean basafaunako aleak hilik zergatik agertzen diren ikertzeaz.
5. Aurreko ataletan aipatutakoaren harira, foru-organo eskudunek lankidetza-hitzarmenak egin ditzakete basafaunako espezieak babesteko egiten duten lanagatik ezagunak diren erakundeekin; adibidez, Euskal Herriko Unibertsitatearekin.
6. Germoplasma-bankuen helburua da tratatzea eta kontserbatzea Espezieen Euskal Zerrendan Babes Bereziko Araubidean dauden flora-espezieen, eta, bereziki, espezie bakanen, endemikoen edota mehatxatuen haziak eta propaguluak, hala nola intereseko onddoen esporak edo mizelioak. Germoplasma-bankuetan bildutako materiala behar adina denboran zehar mantendu edo berriz natura-ingurunean sartu ahal izateko moduan kontserbatu eta kudeatuko da, espezieen kontserbazioa bermatzeko.

#### Basafaunako espezieak gatibu haztea

1. Basafaunako espezieak gatibu hazteko foru-organo eskudunaren baimena behar da.
2. Natura-ondarearen alorrean eskumena duen Euskal Autonomia Erkidegoko Administrazioaren sailak Autonomia Erkidego osoko ekosistemetan ondorio kaltegarriak eragin ditzaketen basaespezieak haztea eta edukitzea debekatzeko edo baldintzak ezartzeko eskumena du.
3. Debekatuta dago babes bereziko araubidean edo katalogatuta dauden basaespezieen aleak erabiltzea ale hibridoak edo genetikoki aldatutako aleak lortzeko.
4. Basafaunako espezieak gatibu hazteko baimen baten jabe direnak izango dira ale horiek eragin ditzaketen kalteen erantzuleak.

#### Espezieak sartzea, berriz sartzea edo indartzea

1. Espezieak natura-ingurunean askatu ahal izateko, foru-organo eskudunaren baimena behar da, lege honen eta Natura Ondarea Babesteko Euskal Estrategiaren garapen arauei jarraikiz.
2. Baimena jasotzeko prozedura ekimen pribatu edo publiko bidez abiaraz daiteke, eta espezieak askatzeak honako hauek betetzen dituela egiaztatu beharko du sustatzaileak:
3. Ez duela eraginik xede-eremuaren aniztasun genetikoan.
4. Bateragarria dela katalogatutako espezieekin lotutako planekin edo, kasuaren arabera, xede-eremuan ehiza eta arrantzarako dauden antolamendu-planekin.
5. Espezie edo subespezie horiek bertakoak ez direnean, baimena jasotzeko ezinbestekoa da kontrolatzeko gaitasunaren nahikoa berme izatea, ez daitezen lurraldean zehar hedatu. Bestalde, subespezie edo arraza geografiko autoktonoekiko lehia biologikoa sortzeko arriskurik ez dagoela ziurtatu beharko da, haien kontserbazio-egoera, populazioen bideragarritasuna edo, kasuaren arabera, aprobetxamendua arriskuan ez jartzeko.
6. Ebazteko eta argitaratzeko epea amaitu ondoren, prozedura ezetsitzat emango da.
7. Espezie bat berriz sartzea partikular baten ekimenaren edo interesen ondorio bada, sustatzailea izango da berriz sartutako aleek eragiten dituzten kalteen erantzulea.

#### Material genetikoaren bankuen erregistroa

1. Autonomia Erkidegoko Basaespezieen Material Genetikoaren Bankuen Erregistroa sortzen da, Euskal Autonomia Erkidegoko Administrazioan natura-ondarearen alorrean eskumena duen sailaren barruan, Autonomia Erkidegoko basafauna eta basafloraren material genetikoaren bilduma zientifikoei buruzko informazio eguneratua jasotzeko.

Dekretu bidez zehazten da erregistroaren araubidea, funtzionamendua, inskripzioa, mantentzea eta edukirako sarbidea.

1. Bankuen titularrek nahitaez eman behar diote garrantzizko informazioaren berri erregistroari, lege hau garatzeko arauetan xedatutakoaren arabera.
2. Interesekoak diren edo mehatxatuta dauden onddoen esporak eta mizelioak kontserbatzea ere barne hartzen da.

#### Taxidermia

1. Foru-organo eskudunaren baimena behar da basafaunaren espezieekin taxidermia egiteko.

Heziketa-erakundeei edo ikerketa-erakundeei baino ez zaie baimentzen disekatzea espezie katalogatuak, eta nazioarteko hitzarmenek edo Europar Batasunaren arauek babesten dituzten espezieak (autoktonoak ez direnak), eta betiere disekatzea justifikatzen duen txostena egin ondoren.

1. Foru-organo eskudunek baimendu egin ahal izango dute berez hildako animaliak edo zaurituta daudelako akabatu behar diren animaliak disekatzea. Betiere, bidezko diren bestelako administrazio-ekintzak edo zigor-arloko ekintzak izan daitezkeelarik, eta, bidezko balitz, gorpuzkiak konfiskatu.
2. Taxidermia-lantegiek edo jarduera hori egiten duten pertsonek erregistro-liburu bat izan behar dute, non jardueran erabiliko diren animalien jatorriaren datuak jasoko diren.
3. Taxidermia dekretu bidez arautuko da.

#### Aprobetxamenduak

1. Onddo, basafruitu, egur, goroldio, liken eta sendabelar eta landare aromatikoak merkataritza-helburuetarako erabiltzea, eskumena duten foru-organoek arautu beharreko aprobetxamendua da, eta horiek egokitzat jotzen dituzten mugak finkatu ahal izango dituzte.
2. Aprobetxamendu horrek ezingo du, inola ere, eraginik izan Babes Bereziko Araubidean dauden Basaespezieen Euskal Zerrendan edo Espezie Mehatxatuen Euskal Katalogoan sartutako espezieetan.
3. Aprobetxamendurako, basokoa izan ezik, merkataritza- edo autokontsumo-helburuetarako ez denean, baimen administratiboa beharko da onibarren titularrentzat, aprobetxamendu komunalerako eskubidea duten auzotarrentzat eta, oro har, publikoarentzat erabilera komunala ez duten titulartasun publikoko mendietan; hala, baso-araudiak mugak ezarri ahal izango ditu baimen-aprobetxamendu edo -errekerimendu horietarako bereziki intentsiboak diren aprobetxamendu-kasuetan. Era berean, foru-organo eskudunek erabakiko dituzte, aprobetxamendu bakoitzaren kasuan, erabilera pertsonalerako gehieneko zenbatekoak.
4. Aurreko atalean ezarritakoari jarraikiz, naturagune babestuetan, artikulu honetan aipatutako aprobetxamenduak dagokien araudiko xedapenen mende egongo dira. Arau horiek esklusio-eremuak ezar ditzakete, espezie babestu edo mehatxatuak baldin badaude.

# NATURA-ONDAREA KONTSERBATZEKO SUSTAPEN-, EKONOMIA- ETA FINANTZA-NEURRIAK

#### Natura-ondarea kontserbatzeko finantza-iturriak

1. Lege honetako plangintza, antolamendua, babesa, erabilera eta kudeaketa behar bezala egitea bermatuko duten finantza-iturriak, besteak beste, honako hauek izango dira:
2. Euskal Autonomia Erkidegoko Aurrekontu Orokorretan lortutako zuzkidurak, honako xede hauetara bideratuko direnak: Naturagune Babestuen Sarearen ikerketa, koordinazioa eta hedapena; Urdaibai Biosfera Erreserbaren kudeaketa; eta naturaren ezagutzaren sustapena.
3. Foru-organo eskudunek emandako zuzkidurak, naturagune babestuen kudeaketarako.
4. Beste administrazio publikoetatik jasotako baliabideak.
5. Europako funtsetatik natura kontserbatzeko programentzako jaso daitezkeen baliabideak.
6. Pertsona fisiko edo juridikoen ekarpen edo dohaintzak.
7. Euskal administrazio publikoek beren eskumenen eremuan edozein motatako lankidetza hitzarmenak egin ditzakete beren artean eta erakunde pribatuekin lege hau betetzea bermatzeko helburuarekin.
8. Autonomia Erkidegoko Administrazio Orokorrak, Lurralde Historikoetako Foru Aldundiek eta beste administrazioek laguntza teknikoak edo diru-laguntzak ezar ditzakete lege honen helburuak lortu ahal izateko.

#### Natura Ondarea Kontserbatzeko Euskal Funts Publikoa

1. Natura Ondarea Kontserbatzeko Euskal Funts Publikoa sortzen da.
2. Funtsa natura-ondarearen arloan eskumena duen Euskal Autonomia Erkidegoko Administrazioaren sailari atxikita egongo da, publikoa izango da, eta honako hauekin osatuko da:
3. Xede horretarako Autonomia Erkidegoko aurrekontu orokorretan berariaz ezarritako ekarpenak.
4. Araudiaren arabera funtsari esleitzen zaizkion legezko tasak, tributuak eta bestelako tresna fiskalak.
5. Lege honi jarraikiz ezartzen diren zehapenak, kalte-ordainak eta hertsapen-isunak.
6. Natura-ondarea babesteko Europar Batasunetik datozen ekarpenak.
7. Dohaintzen bidez egindako ekarpen pribatuak.
8. Natura-ondarea hobetzeko obra publikoek egitea aurreikusita dituzten ekarpenak.
9. Kutsatzen duenak ordaintzen duela eta hondatzen edo suntsitzen duenak leheneratzen edo, beste konponbiderik ezean, konpentsatzen duela dioen printzipioaren eta ingurumen-erantzukizunari buruzko xedapenak alde batera utzi gabe, funtsak helburu hauetarako balio dezake:
10. Habitat naturalen, ondare geologikoaren eta basaflora eta basafaunako espezieen kontserbazio-egoera mantendu edo hobetzeko, mehatxatuak daudenen kasuan, bereziki.
11. Igarobide ekologikoak eta azpiegitura berdeak ezartzeko, basaespezieak aske ibili eta migratu ahal izateko eta prozesu naturalen sustapena bermatzeko neurriak hartzeko.
12. Espezie exotiko inbaditzaileen aurkako borrokarako.
13. Natura-ondarea klima-aldaketara egokitzeko.
14. Natura-ondarea babesteko heziketa sustatzeko.
15. Lurralde Historikoek eta udalerriek beren eskumenen esparruan gauzatu ditzaketen jarduketak babesteko.
16. Natura-ondarearen kudeaketa-neurriak integratzeko nekazaritza eta abeltzaintzako eta basoko jardueretan, arreta berezia jarrita izaera tradizionala dutenei eta mendiko nekazaritzakoei naturagune babestuetan.
17. Funtsa arautzen duen araudia dekretu bidez garatuko da.
18. Euskal Autonomia Erkidegoko Administrazioan natura-ondarearen alorrean eskumena duen sailak funtsaren aplikazioari buruzko laburpen bat argitaratuko du lau urtean behin.
19. Lurralde Historikoek eta udalerriek, beren eskumenen esparruan, funts propioak sor ditzakete, natura-ondarea babesteko helburuarekin.

#### Eragin sozioekonomikoko esparruak

1. Naturagune babestuen mantentze-lanei ekarpena egiteko eta kaltetutako herrien garapen sozioekonomikoa sustatzeko helburuarekin, eragin sozioekonomikoko esparruak ezarriko dira, naturagune babestu baten eta, halakorik balego, hura babesteko eremu periferikoaren kokaleku diren udal-mugarteek osatuko dituztenak.

Esparru horiek beste udalerri mugakideetara zabaldu daitezke, aurrez aipatutakoekin lurralde edo ekonomia unitate bat osatzen badute eta gomendagarria bada.

1. Eragin sozioekonomikoko esparruetarako, administrazio publiko eskudunek hurrengo artikuluan aipatuko diren jarduketa-programak egin ditzakete.

#### Garapen sozioekonomikorako programak

1. Euskal administrazio publikoek, beren eskumenen esparruan, aurrekontuetako ahalbideen barruan, naturagune babestuaren eta hura babesteko eremu periferikoaren lurralde-eremuan sartuta dauden herrien garapen sozioekonomikorako programak ezarriko dituzte, beharrezko diru-laguntzak eta pizgarriak aurreikusita.
2. Programa horien helburuak hauek dira:
3. Azpiegiturak sortzea eta zerbitzu- eta hornidura-maila egokiak lortzea.
4. Natura-ondarea kontserbatzeko eskakizunekin bateragarriak diren jarduera sozioekonomikoak babestu eta sustatzea, beharrezkoak diren ordainen bidez.
5. Bertako biztanleek naturagune babestuaren babesak eta kudeaketak eragindako jardueretan parte hartzea.
6. Landa-eremuko etxebizitzak birgaitzea eta ondare arkitektonikoa kontserbatzea.
7. Naturagune babestuaren helburuekin lotutako kultura, zientzia, pedagogia eta aisialdiko ekimenak suspertzea.

#### Kalte-ordainen araubidea

1. Jabetza pribatua edo legezko ondare-eskubidea eta -interesa berariaz kentzen bazaie, kentzeko modua zeinahi izan delarik ere, titularrek eskubidea izango dute dagokien kalte-ordaina jasotzeko.
2. Araubide hau erregelamenduen garapenaren araberakoa izango da.

#### Lurraldearen zaintza eta natura-ondarearen babesa sustatzea

1. Euskal administrazio publikoek, beren eskumenen esparruan, natura-ondarea kontserbatzeko lurraldearen zaintza sustatuko dute, zaintza- edo kontserbazio-erakundeen eta lur-jabeen arteko akordioen bidez. Akordio horien helburu nagusia natura-ondarea kontserbatzea da, eta, besteak beste, honako ekintza hauek sartzen dira hor: habitat berriak sortzea, degradatutakoak leheneratzea, polinizazioa eta antzeko oinarrizko prozesu ekologikoak sustatzea, karbono-hustubideak areagotzea eta, orokorrean, ondare horren galera garbia saihesteko neurriak ezartzea, galera konpentsatuta edo kaltetutako ondarea leheneratuta.
2. Lurraldea zaintzeko erakundetan era daitezke, hala erakunde publikoetan nola irabazi-asmorik gabeko pribatuetan, baldin eta beren helburu sozialen artean badago era aktiboan parte hartzea natura-ondarearen naturako, kulturako eta pasaiako baliabideak mantentzen eta hobetzen.
3. Euskal administrazio publikoek, naturagune babestuetan kokatutako lursailen edo natura-ondarea babesteko erabilgarriak izan daitezkeen lurren jabeak direnean, akordioak egin ditzakete haien kudeaketa eta kontserbazio osoa edo zati bat lurraldearen zaintzarako edo kontserbaziorako erakundeei lagatzeko. Erakunde horien aukeraketa publizitate-, objektibotasun-, inpartzialtasun-, gardentasun- eta lehia-printzipioen arabera egingo da.
4. Akordioak egin ahal izango dira kudeaketa lagatzeko, hori garatzeko finantzaketa-sistema eta kudeaketa-jarduketak ezarrita.

#### Akordioak jabe pribatuekin, natura-ondarea babesteko

1. Euskal administrazio publikoek lur-jabeekin edo bestelako eskubideen titularrekin akordioak egin ditzakete lege honen helburuak sustatzeko.
2. Akordioak lege honetan edo lege hau garatzeko arauetan exijitzen diren betebeharrez gain beste batzuk ezartzen baditu, edo zenbait aprobetxamenduri borondatez uko egitea badakar, ordainak edo diru-laguntzak ezar ditzake, bereziki, dekretu bidez garatuko diren honako irizpide hauen arabera:
3. Kaltetutako lurraldearen hedadura.
4. Kaltetutako habitat eta espezieen kontserbazio-egoera, eremuan azken bost urteetan egin diren jarduerak direla eta.
5. Betetze-maila hitzarmenaren hasieran zegoenarekin alderatuz eta kontuan izanik erabileren murrizketa-maila eta kontserbazio-neurrien ezarpena.
6. Neurriak gauzatzeko urtebeteko edo bestelako epeak.
7. Diru-laguntzak edo ordainak akordioan ezarritako urteko edo bestelako epearen amaieran ezar daitezke, egindako hobekuntzak behar bezala egiaztatu ondoren.
8. Akordio horien xede diren lursailen jabeek bertan sartzeko baimena emango diete natura-ondarearen alorrean eskumena duen saileko edo foru-organo eskudunetako funtzionario ikuskatzaileei, hartutako konpromisoak betetzen direla egiaztatzeko.
9. Akordioak aurreko artikuluaren 4. apartatuan xedatutakoaren araberakoak izango dira.
10. Natura-ondarearen arloan eskumena duen Euskal Autonomia Erkidegoko Administrazioaren sailak Natura Kontserbatzeko Bankuen sorrera sustatuko du. Horiek pribatuak, publikoak edo publiko-pribatuak izan daitezke, eta ingurumen-inpaktuak konpentsatzeko eta lur-zaintzarako proiektuak garatzea bultzatzeko helburua izango dute. Banku horien ezaugarriak eta erregulazioa araudi bidez garatuko dira.

#### Neurri fiskalak

1. Euskal administrazio publikoek, beren eskumenen esparruan, zerga- eta finantza-neurriak ezar ditzakete lege honen helburuak lortzea sustatzeko, honako jarduketa hauen bidez:
2. Tributuak, tasak eta bestelako tresna fiskalak sortzea, natura-ondarea galtzea edo hondatzea eragiten duten jarduerak zergapetzeko.
3. Murrizketak, hobariak edo salbuespenak ezartzea natura-ondarea kontserbatu eta leheneratzeko ekintzak sustatzen dituzten borondatezko jarduerei, bereziki zaintza-jarduerei, eta, bestalde, eskubide errealak eskualdatu edo emateari, dohaintzei, legatuei eta ekarpenei, helburutzat lege honen xedeak betetzea badute eta legezko betebeharretatik harago badoaz.

# ZAINTZA, IKUSKAPENA ETA ZEHAPEN-ARAUBIDEA

#### Ikuskatzaileak

1. Lege hau betetzen dela bermatzeko zaintza eta ikuskapena honako hauek egingo dute:
2. Foru Aldundietako ingurumeneko edo basozaintzako agenteen funtzioez arduratzen direnak.
3. Ertzaintza edo Udaltzaingoetako agenteak, haien legeria espezifikoak agindutakoaren arabera.
4. Euskal Autonomia Erkidegoko Administrazioan natura-ondarearen alorrean eskumena duen sailak funtzio horiek betetzeko izendatutako langileak.
5. Lege honen ondoreetarako, aurreko atalean aipatutako funtzionarioak agintaritza-agenteak dira.

#### Eginkizunak

1. Aurreko artikuluan aipatutako agenteek lege honetan xedatutako betetzen dela zaindu behar dute, eta nahitaez salatu behar dituzte arau-hausteak, jakinaren gainean egonez gero.
2. Lege honen xede diren gaietan izapidetzen diren zehapen-prozeduretan, gertaeren lekuko izan diren agintaritzako agenteek beren eginkizunak betez egindako salaketak, atestatuak, aktak eta gainerako dokumentuak –berretsi ondoren, salatutakoek ukatu badituzte– oinarri nahikoa izango dira dagokion erabakia hartzeko, aurkako frogarik ezean eta agenteek eskuragarri dauden frogabide guztiak espedientera erantsi beharra baztertu gabe, betiere.
3. Zaintza eta ikuskapenaren xede diren pertsonak behartuta daude aurreko artikuluan aipatutako agenteei behar duten laguntza eskaintzera, eta horiek jarduketa hauek egin ahal izango dituzte:

a) Identifikatu ondoren lege honen mende dauden jarduerak edo ekintzak garatzeko erabiltzen diren instalazio edo lekuetan sartzea eta beharrezkotzat hartzen dituzten egiaztapenak egitea, baita arau-hauste administratiboak edo, kasuaren arabera, penalak egiteko erabil daitezkeen material, elementu edo instrumentuekin zerikusia duten egiaztapenak ere. Ikuskapenetan, agenteak beharrezkotzat jotzen dituzten adituez lagunduta joan daitezke.

1. Ikuskapenaren xede diren pertsonei beharrezkoa den dokumentazioa eta informazioa eskatzea.
2. Lege honetan xedatutakoaren kontrakoak diren jarduketak egiteko erabili diren edo erabil daitezkeen baliabideak edo legez kontrako produktu edo aleak konfiskatzea.
3. Fauna eta florako aleak konfiskatzea, horiek edukitzeko baimena beharrezkoa bada eta halakorik jaso ez bada.
4. Ustez lege honetan xedatutakoaren aurkako jarduerak egiteko erabilitako mota guztietako ibilgailuak ibilgetzea, zepoen edo ohiko bestelako bitartekoen bidez. Bereziki, ibilgailuko gidari ustez arau-hauslea gertaeren lekuan ez baldin badago edo ezin bada erabat eta zuzen identifikatu.
5. Aurreko atalean zehaztutakoaz gain, agenteek kautelazko neurriak har eta ohartarazpen-ekintzak egin ditzakete zehapen-prozedura hasi aurretik, ustez arauak hausten dituzten egitateen edo antzeko beste batzuen jarraipena edo errepikapena saihesteko, eragin dituzten kalteak mantentzea saihesteko edo arintzeko, edo frogak ez suntsitzeko. Neurri horiek hartzen direnetik hamabost egun igaro ondoren iraungi egingo dira, dagokion zehapen-prozedura hasi ezean.
6. Ikuskapenetan arau-hauste administratibo bat egiteko erabili ahal izan diren gauzak atzemanez gero, jasota geratu behar da dagokion aktan, eta pertsona interesdunak sinatu behar du. Sinatzeari uko egingo balio, inguruabar hori aktan adierazi behar da.

#### Administrazioaren erantzukizuna

1. Lege honetan ezarritakoa hausten duten ekintza nahiz ez-egiteek administrazioaren erantzukizuna sortuko dute, bide penaletik, zibiletik edota besteren batetik eska daitekeen erantzukizunaren kalterik gabe.
2. Lege honetan aurreikusita ez dagoen guztirako, zehatzeko ahala Estatuaren oinarrizko legedian eta otsailaren 20ko 2/1998 Legearen (Euskal Autonomia Erkidegoko Herri Administrazioen zigortzeko ahalari buruzkoa) arabera gauzatuko da.
3. Lege hau aplikatuz izapidetutako zehapen-prozedurei amaiera emateko ebazpenaren jakinarazpena urtebeteko epean egin beharko da, abiatzen denetik zenbatzen hasita. Epe hori igarotakoan, prozedura iraungi egingo da, Administrazio Publikoen Administrazio Prozedura Erkidearen urriaren 1eko 39/2015 Legean zehaztutako baldintzetan eta bertan adierazitako ondorioetarako.

#### Arau-hausteen tipifikazioa

1. Natura Ondareari eta Biodibertsitateari buruzko Legean (abenduaren 13ko 42/2007) tipifikatutako arau-hausteak errespetatuz, lege honen arabera honela sailkatzen dira arau-hauste administratiboak:
2. Oso astunak
3. 75. artikuluan araututako ekintza eta jarrerak doloz edo nahita egitea.
4. Naturagune babestu batean ibilgailu motordunekin baimendutako bideetan eta kasuetan ez bestetan ibiltzea, pasatzea edo aparkatzea, bizigarritasun-baldintzak aldatu eta bertako balioei kalte edo arrisku oso larria egin edo ekarriz gero.
5. Naturagune babestu batean baimendu gabeko erauzte- eta industria-jarduerak egitea.
6. Naturagune babestu batean hondakinak kontrolik gabe isurtzea.
7. Euskadiren Intereseko Habitat Naturalen Zerrendan jasotako habitatak suntsitzea edo hondatzea.
8. Babes Bereziko Araubidean dauden Espezieen Euskal Zerrendan sartuta bai, baina katalogatu gabeko espezieen habitata suntsitzea, bereziki animaliek ugaltzeko, negu-pasa egiteko, atseden hartzeko, larreratzeko edo jateko erabiltzen dituzten tokiak.
9. Espezieak sartzea, berriz sartzea edo populazioak indartzea ingurune naturalean baimen administratiborik gabe, kalte edo arrisku oso larria sortzen duenean ingurunean.
10. Metodo masibo eta ez-selektiboak erabiltzea edo merkaturatzea.
11. Galzoriko espezie edo kaltebera gisa katalogatutako flora eta fauna espezieak, haien propaguluak edo hondakinak bildu, merkaturatu edo trukatzea, harrapatzea eta eskaintzea saltzeko, trukatzeko edo naturalizatzeko asmoz, baimenik gabe.
12. Inbentariatutako interes geologikoko toki bat suntsitzea, bere baldintzak aldatu eta horrek bertako balioei kalte egiten badie.
13. Inbentariatutako interes geologikoko toki batetik, aztarnategi mineral edo paleontologikoak lapurtzea.
14. Sua erabiltzea naturagune babestu bateko baldintza naturalak, habitatak, espezieak edo ekosistema-funtzioak suntsitu edo aldatzeko helburuarekin.
15. Natura-ingurunearen errealitate fisiko eta biologikoa eraldatzeko ekintzak egitea, lege honen 25. artikuluan aipatzen den kautelazko babes-egoeraren baimena, lizentzia edo emakida jaso gabe.
16. Natura-ingurunean espezieak sartzea, berriz sartzea edo populazioak indartzea administrazioaren baimenik gabe, bateraezina bada katalogatutako espezieei dagozkien planekin edo ez bada egokitzen ehiza eta arrantzarako dauden antolamendu-planetara, eta espezie edo taxon baten aniztasun genetikoari kalte egiten badio.
17. Baimenik gabe monumentu natural deklaratutako zuhaitzak moztea edo bestelako ekintza baten bidez zuhaitzak hiltzea eta beren babes-banda nabarmen hondatzea.
18. Naturagune babestu batean edo Espezie Mehatxatuen Euskal Katalogoan jasotako espezieen kudeaketa-planetan definitutako eremu kritikoetan sua erabiltzea, berariaz baimendutako toki edo kasuetatik kanpo.
19. Astunak
20. Erruzko eran edo zabarkeriaz egitea 75. artikuluan araututako ekintzak edo jarrerak.
21. 74. artikuluan araututako jarreretako baten bat egitea.
22. Euskadiren Intereseko Habitat Naturalen Zerrendan jasotako habitatak suntsitzea edo hondatzea.
23. Babes Bereziko Araubidean dauden Espezieen Euskal Zerrendan sartuta bai, baina katalogatu gabe dauden espezieen habitata suntsitzea, bereziki animaliek ugaltzeko, negu-pasa egiteko, atseden hartzeko, larreratzeko edo jateko erabiltzen dituzten tokiak.
24. Naturagune babestu batean espezie exotiko inbaditzaileen ale biziak, haien hondakinak edo propaguluak sartzea, edukitzea, lantzea edo haztea, garraiatzea, trafikatzea edo salerostea.
25. Natura-ingurunean espezieak sartzea, berriz sartzea edo populazioak indartzea, baimen administratiborik gabe, ingurunean kalte edo arrisku larria sortzen dutenean.
26. Naturagune babestu batean ibilgailu motordunekin baimendutako bideetan eta ezarritako kasuetan ez bestetan ibiltzea, pasatzea edo aparkatzea bizigarritasun-baldintzak aldatu eta bertako balioei kalte edo arrisku larria egin edo ekarriz gero.
27. Produktu kimikoak edo substantzia biologikoak baimenik gabe erabiltzea edo hondakinak isurtzea edo hondakin arriskutsuak botatzea naturagune babestu batean, bizigarritasun-baldintzak aldatzen badira.
28. Metodo masiboak eta ez-selektiboak edukitzea.
29. Naturagune babestu bateko erabileren antolamendu-araudiari jarraitu gabe azpiegiturak jartzeko obrak egitea.
30. Naturagune babestu bat zaintzeaz arduratzen diren langileen edo lege honek ezarritakoari jarraikiz zaintza-lanez eta ikuskapenez arduratzen direnen jardunari behin eta berriz aurka egitea.
31. Lege honek aipatutako emakidek eta baimen administratiboek ezarritako baldintzak ez betetzea, horiek iraungitzea, baliogabetzea edo etetea alde batera utzi gabe.
32. Naturagune babestu batean zaborra, txatarra edo bestelako hondakinak metatzea, bertako osagai naturalei edo paisaiei kalte egiten badio.
33. Kudeaketa-organoak baimena eman gabe basaespezieak biltzea merkaturatzeko.
34. Naturagune babestu bateko eremuetan ornogabe, onddo, basafruitu, egur, goroldio, liken edota sendabelar eta landare aromatikoak biltzea jarduera hori berariaz debekatu den naturagune babestu bateko guneetan.
35. Natura-ingurunean espezieak sartzea, berriz sartzea edo populazioak indartzea baimen administratiborik gabe.
36. Basafaunako edozein espezietako animalien arteko borrokak antolatzea.
37. Basafaunako espezieak ikuskizunetan, herrietako jaietan eta bestelako jardueretan erabiltzea, bertan animalia horiek sufritu egingo badute.
38. Naturagune babestuetan kontrolik gabeko etxeko animaliek kalteak eragitea.
39. Lege honek arautzen duen bezala eroslehentasunerako eta atzera eskuratzeko eskubideak baliatzeko beharrezko diren jakinarazpenak ez egitea, eskualdatzearen prezioa edo funtsezko baldintzak ez esatea, edo prezioa eskualdatzean ordaindutakoa baino baxuagoa dela edo baldintzak ezarritakoak baino kostu txikiagokoak direla adieraztea.
40. Naturagune babestuetako seinaleak edo instalazioak berariaz aldatu edo suntsitzea.
41. Publizitaterako edo hedapenerako bitartekoak erabiltzea, lege honetan ezarritako arau-hausteren bat egitera bultzatzen badute.
42. Gatibu edukitako faunako aleak askatzea baimen administratiborik gabe.
43. Arinak
44. Natura-ingurunean espezieak sartzea, berriz sartzea edo populazioak indartzea, baimen administratiborik gabe, ingurunean kalte edo arrisku ari bat sortzen dutenean.
45. Naturagune babestu batean ibilgailu motordunekin baimendutako bideetan eta kasuetan ez bestetan ibiltzea, pasatzea edo aparkatzea bizigarritasun-baldintzak aldatu eta bertako balioei kalte edo arrisku arina sortu edo ekarriz gero.
46. Naturagune babestu baten barruan bizikletaz edo antzeko ibilgailuekin ibiltzea mendi-bideen, basabideen eta bideen saretik kanpo, gunea kudeatzeko planak hori debekatzen duenean.
47. Naturagune babestu bateko elementuetan inskripzio, seinale, zeinu eta marrazkiak egitea.
48. Naturagune babestu bateko erabileren araudiari kasu egin gabe jarduerak egitea, betiere, titulu honetan ezarritako arau-hauste astunagoren bat ez badakarte.
49. Taxidermia praktikatzea baimen administratiborik gabe edo lege honetako 83. artikuluan adierazitako baldintzak urratuz.
50. Interes geologikoko toki bateko mineralak, fosilak edo harriak biltzea, jarduketa hori debekatuta badago.
51. Naturagune babestuetan espresuki baimendutako tokietatik kanpo kanpatzea.
52. Baimendu gabeko eremuetan, edo eremu horiei edo bertako espezieei kalte eginez, zaratak, argia nahiz argi-seinaleak egitea, eta edozein energia mota igortzea –termikoa, bibraziozkoa, elektromagnetikoa, infrasonikoa edo ultrasonikoa–.
53. Ornogabe, onddo, basafruitu, egur, goroldio, liken edota sendabelar eta landare aromatikoak biltzea, jarduera hori arautzen duen araudia errespetatu gabe.
54. Publizitate-kartelak jartzea naturagune babestu baten barnean.
55. Naturagune babestuetako erabiltzaileek edo bisitariek sortutako zaborra uztea edo ez biltzea
56. Naturagune babestu batean txakurrekin ibiltzea uhalarekin lotu gabe, horretarako baimendutako momentu eta tokietatik kanpo.
57. Naturagune babestu bat zaintzeaz arduratzen diren langileen edo lege honek ezarritakoari jarraikiz zaintza-lanez eta ikuskapenez arduratzen direnen jardunari aurka egitea.
58. Aurrez baimen administratiborik izan gabe, naturagune babestuen izenak -lege honetan ezarritakoak- edo haien anagramak salerosketarako, publizitaterako edo irabazi-asmoa duten antzeko jardueretarako erabiltzea.
59. Naturagune babestu baten antolamendu- edo kudeaketa-araudia errespetatzen ez duen edozein jarduera egitea, ez badu kalifikazio astunagorik.
60. Lege honetan ezarritako betebeharrak errespetatzen ez dituen edozein jarduera egitea, ez badu kalifikazio astunagorik.

#### Zehapenen zenbatekoa

1. Natura Ondarea eta Biodibertsitateari buruzko Legean (abenduaren 13ko 42/2007) tipifikatutako arau-hausteak bertan ezarritako zenbatekoekin zehatuko dira.
2. Lege honetan tipifikatuta dauden arau-hausteak honela zehatuko dira:
3. Oso astunen kasuan, 200.001 eurotik 2.000.000 eurora arteko isuna, edota hiru eta bost urte bitartean natura-ondarearekin edo ingurumenarekin zerikusia duen euskal administrazio publikoko edozein diru-laguntza publiko jasotzeko debekua.
4. Astunen kasuan, 3.001 eurotik 200.000 eurora arteko isuna, edo/eta bat eta hiru urte bitartean natura-ondarearekin edo ingurumenarekin zerikusia duen euskal administrazio publikoko edozein diru-laguntza publiko jasotzeko debekua.
5. Arinen kasuan, 200 eurotik 3.000 eurora arteko isuna.
6. Administrazio Publikoen Administrazio Prozedura Erkidearen urriaren 1eko 39/2015 Legearen 85. artikuluan xedatutakoaren arabera, zehapen-prozedura bat hasitakoan, arau-hausleak bere erantzukizuna aitortzen badu, dagokion zehapena ezarriz ebatzi ahal izango da prozedura.
7. Zehapena diruzkoa soilik baldin bada, edo aukera baldin badago diruzko zehapen bat eta diruzkoa ez den beste bat ezartzeko baina bigarrena egokia ez dela justifikatu bada, ustezko erantzuleak ebazpena baino lehenagoko edozein unetan borondatez ordaintzeak amaitu egingo du prozedura, salbu eta aldatutako egoera lehengoratzeari dagokiona edo arau-hausteagatik sortutako kalte eta galeren ordaina erabakitzeari dagokiona.
8. Bi kasuetan, zehapena diruzkoa soilik denean, prozedura ebazteko eskumena duen organoak murriztapenak aplikatuko ditu, gutxienez % 20koak, proposatutako zehapenaren gainean, eta murriztapenak elkarrekin bateratu daitezke. Murriztapen horiek zehaztuta egon behar dute prozeduraren hasierako jakinarazpenean. Haietaz baliatzeko, bestalde, zehapenaren aurka administrazio-bidean jarritako akzio edo errekurtsoetan atzera edo uko egin beharra dago.
9. Aurreko apartatuan aurreikusitako murriztapen-ehunekoa handitu ahal izango dute erregelamenduz Euskal Autonomia Erkidegoko Foru Aldundiek beren foru-araudiaren bidez.

#### Arau-hauste eta zehapenen mailaketa eta zehaztapena

1. Lege honetan ezarritako isunen zenbatekoa mailakatzeko kontuan hartu behar dira arduradunaren inguruabarrak, bere intentzionalitatea, parte-hartzea eta lortutako onura, egindako arau-hausteak gizarteari zenbateraino eragin dion eta zer kalte sortu duen, arau-hausteak errepikatu diren, bai eta ingurune naturalean egindako kalte edo hondamena itzulgarria izan daitekeen ere.
2. Naturagune babestuak izendatzeko arauek lege honetan ezarritako arau-hauste edo zehapenen taulan zehaztapenak nahiz mailaketak sartu ahal izango dituzte, Sektore Publikoko Araubide Juridikoari buruzko Legean (urriaren 1eko 40/2015) xedatutakoaren arabera.

#### Arau-hauste eta zehapenen preskripzioa

1. Lege honetan oso astuntzat jotzen diren arau-hauste administratiboak bost urte ondoren preskribatzen dira; astunak, hiru urte ondoren; eta arinak, urtebete igaro ondoren, arau-hauste jarraitu edo klandestinoen kasuko zenbaketa-arauen kalterik gabe.
2. Arau-hauste oso astunak egiteagatik ezarritako zehapenak bost urte ondoren preskribatzen dira; astunak, hiru urte ondoren; eta arinak, urtebete igaro ondoren.

#### Leheneratzea eta kalte-ordaina

Zehapenak ezartzea bateragarri izango da arau-hausleari berak aldatutako egoera berriz ere jatorrizkora leheneratzeko eskatzearekin, baita sortutako kalte eta galerak ordainaraztearekin ere.

Beharrezkotzat joz gero, xede horretarako behar adinako abalak, fidantzak edo beste berme batzuk eratzea eskatu ahal izango da, ezarritako neurriak beteko direla bermatzeko.

#### Eskumena

Euskal Autonomia Erkidegoko Administrazioan natura-ondarearen arloan eskumena duen sailari eta foru-organoei dagozki, dagozkien eskumenen arabera, zehapen-prozedura hasi, instruitu eta ebaztea, ezertan eragotzi gabe Urdaibai Biosferaren Erreserbarako arauei.

#### Zehapenen jakinarazpena

Lege honetako arau-hauste oso astunen edo Natura Ondarea eta Biodibertsitateari buruzko Legean (abenduaren 13ko 42/2007) aurreikusitakoen ondoriozko zehapen-ebazpenak zehapenak ezartzeko eskumena duten agintariek argitaratuko dituzte, laburpen gisa egoitza elektronikoan eta dagokion Aldizkari Ofizialean, administrazio-bidean irmoak direnean.

Argitalpenak arduraduna nor den, egindako arau-haustea, ezarritako zehapena eta eskatzen zaizkion leheneratze eta kalte-ordainen laburpena jasoko ditu.

Euskal Autonomia Erkidegoko ingurumen-organoak ingurumenarekin lotutako arau-hausteen Euskal Autonomia Erkidegoko Erregistro bat sortuko du. Bertan, Euskal Autonomia Erkidegoko Administrazioak pertsona fisiko edo juridiko arau-hausleak erregistratuko ditu, ebazpen irmoaren ondoren.

#### Konkurrentzia jurisdikzio penalarekin

1. Arau-hausteak delitu edo falta izan badaitezke, Administrazioak jurisdikzio-organo eskudunari pasatuko dio erruduntasun-testigantza, eta ez du zehapen-prozedurarekin jarraituko, harik eta agintaritza judizialak epaia eman arte.
2. Deliturik edo faltarik ez dagoela erabakiz gero, Administrazioak aurrera jarrai dezake zehapen-prozedurarekin, jurisdikzio penalak frogatutzat jo dituen egintzak kontuan hartuta.

#### Hertsapen-isunak

1. Zehapen-prozedura ebazten duen organoak edo, kasuaren arabera, sortutako kalte eta galerengatik ordaindu eta leheneratu beharrekoa beste prozedura batean erabaki duen organoak, hertsapen-isunak bata bestearen atzetik ezartzea erabaki ahalko du. Isun horiek, batetik bestera, agindutakoa betetzen hasteko nahikoa denbora utzita adieraziko dira, arau-hausleek ez badituzte leheneratzeko edo kalteak ordaintzeko eginbeharrak betetzen.
2. Hertsapen-isun horiek ezarriz gero, betebeharra betetzeko zenbateko epea dagoen eta ezar daitekeen isuna zenbatekoa izan daitekeen adierazi beharko da errekerimenduan. Nolanahi ere, epeak betebeharra betetzeko modukoa izan beharko du. Hertsapen-isuna ezarri ostean ere isun hori eragin duen ez-betetzeari eusten baldin bazaio, hertsapen-isuna behar adina aldiz errepikatu ahal izango da betebeharra bete arte, baina errekerimendu berrietan ezarritako epea ez da izango, inolaz ere, lehenengoan ezarritakoa baino txikiagoa. Hertsapen-isunak zehapen modura ezar daitezkeen isunekiko independenteak eta bateragarriak dira.
3. Hertsapen-isun bakoitzaren zenbatekoak hauek dira:
4. Leheneratzea arau-hauste oso astun baten ondorio bada: 4.000 euro.
5. Leheneratzea arau-hauste astun baten ondorio bada: 1.500 euro.
6. Leheneratzea arau-hauste arin baten ondorio bada: 600 euro.

Obligaziodunak ordaindu ezean, hertsapen-isunak premiamendu-bidez exijituko dira, jakinarazi zirenetik hogeita hamar egun baliodun igaro ondoren.

1. 1. apartatuan ezarritakoa gorabehera, organo horrek, ohartarazpena egin ondoren eta administrazio erkidearen prozeduraren arabera, leheneratzeko eginbeharren betearazpen subsidiarioa agindu dezake, obligaziodunaren kontura, kaltea larria denean bereziki. Gastu, kalte eta galeren zenbatekoa behin-behinean ordain daiteke, betearazpenaren aurretik, eta behin betiko kitapena ondoren egin.
2. Pertsonengan zuzeneko konpultsioa gauzatu ahal izango da administrazio erkidearen prozedura aplikatuta, ez egiteko edo jasateko betebehar pertsonala ezartzen dute zehapen administratiboak gauzatzeko, eta beti Konstituzioan aitortutako duintasunari eta eskubideei zor zaien errespetuarekin.
3. Egin beharreko betebehar pertsonalen kasuan ez bada prestazioa egiten, obligaziodunak sortutako kalte eta galerak ordaindu beharko ditu. Horiek administrazio-bidea bidez likidatu eta kobratuko dira.

#### Ehiza, arrantza eta mendietako arau-hausteak

Apirilaren 13ko 1/1989 Legean, Ehizaren Legean (martxoaren 17ko 2/2011) eta mendien legerian aurreikusitako arau-hauste administratiboak naturagune babestu baten mugen barruan gertatzen badira, ehuneko berrogeita hamar eta ehuneko ehunean handitzen da legeria horietan jasotako arau eta irizpideen arabera dagokien zehapenaren zenbatekoa.

# XEDAPEN GEHIGARRIAK

#### Lehenengo xedapen gehigarria. Biotopo babestuen araubidea

Euskal Autonomia Erkidegoko Administrazio Orokorrean natura-ondasunaren arloan eskumena duen sailaren akordio bidez, lege hau indarrean jartzean deklaratuta dagoen biotopo babestu bakoitzaren izena naturagune babestuen tipologia egokienera egokituko da, 37. artikuluan ezarritakoaren arabera. Izen berria izateak ez du esan nahi biotopoaren deklarazio-dekretua aldatzeko prozedura izapidetu behar denik.

Tipologia berrietara egokitzeko prozesua naturagune babestu baten deklarazio-dekretuaren bidez edo, bestela, Baliabide Naturalak Antolatzeko Planaren bidez egin daiteke.

Natura-erreserba izena hautatzen bada, akordioak aldi berean dagokion Baliabide Naturalak Antolatzeko Plana egiteko prozedura hasteko agindu behar du.

Abiatutako akordioa Aldizkari Ofizialean argitaratzen den momentura arte, Biotopo Babestuek izen hori mantentzen dute.

#### Bigarren xedapen gehigarria. Aparteko zuhaitzen araubidea

Lege hau indarrean jartzean zuhaitz berezitzat deklaratutakoak monumentu naturalen kontsiderazio juridikoa izango dute eta Baliabide Naturalak Antolatzeko Plana behar duten kasuan, lege honetako 52.3 eta 52.4 artikuluan deskribatutakoaren arabera, hori urte bateko epean idatziko da.

#### Hirugarren xedapen gehigarria. Oztopoen eraispena

URA-Uraren Euskal Agentzia, lege hau indarrean jarri eta urtebeteko epean, 27.4. artikuluan aipatutako plana idazten hasiko da. Euskal Autonomia Erkidegoko Administrazio Orokorrean natura-ondarearen alorrean eskumena duen sailak onartuko du plana.

Lurralde Historikoek eta udalerriek helburu bereko planak idatziko dituzte, beren eskumenekoak diren azpiegiturei dagokienez.

#### Laugarren xedapen gehigarria. Ehizari buruzko martxoaren 17ko 2/2011 Legea aldatzea

Ehizaren Legearen (martxoaren 17ko 2/2011) 36.3. artikuluaren idazketa honako hau izango da hemendik aurrera:

«Debekatuta dago beruna duen munizioa edukitzea eta erabiltzea ehizan eta kirol-tiroan, jarduera horiek honako eremu hauetan egiten direnean: nazioarteko garrantzizko hezeguneei buruzko hitzarmenaren zerrendan jasotako hezeguneetan, naturagune babestuetan. Era berean, ezin izango da munizio hori erabili igarobide ekologikotzat sailkatuta dauden ur-bideetatik ehun metrora baino gutxiagora dauden eremuetan».

#### Bosgarren xedapen gehigarria. Natura-intereseko eremuak

Lurraldea antolatzeko eta hirigintzako araudiaren esparruan, toki-erakundeek natura-intereseko eremuak deklaratu ditzakete, hala, lurralde- eta hirigintza-planeamenduak kasu bakoitzerako ezartzen duen babesa izan dezaten. Ezingo dira natura-intereseko eremu deklaratu naturagune babestu baten barruan dauden lurraldeak.

# XEDAPEN IRAGANKORRAK

#### Lehenengo xedapen iragankorra. Atribuzioak Foru Aldundiei

Lege honetan Foru Aldundiei esleitu zaizkien autonomia-Erkidegoko Administrazio Orokorraren funtzio esklusiboak mantendu egingo dira indarrean dagoen bitartean, azaroaren 25eko 27/1983 Legearen (Autonomia Erkidegoko Erakunde Komunen eta bere Lurralde Historikoetako Foru Erakundeen arteko harremanei buruzkoa) 13. artikuluan ezarritakoaren arabera.

#### Bigarren xedapen iragankorra. Baso-masak eta zuhaitz-kanopiak areagotzea hiriguneetan

8. artikuluko a) letran xedatutakoari jarraikiz, toki-administrazioek dagozkien planak onartuko dituzte lege hau indarrean jartzen denetik lau urteko epean.

#### Hirugarren xedapen iragankorra. Izapidetze-planak egiteko prozedurak

Lege hau indarrean jartzean hasierako onespena zuten plan eta programak apirilaren 15eko 1/2014 legegintzako dekretuak onartutako Euskal Autonomia Erkidegoko Natura Kontserbatzeko Legearen testu bateginak ezarritako prozedura egin beharko dute.

#### Laugarren xedapen iragankorra. Itxinako mendigunea babesteko araubidea

38. artikuluan xedatutakoaren arabera, Itxinako mendigunea biotopo babestu gisa desklasifikatuko da. Desklasifikazio horrek ondorioak izango ditu behin betiko onartzen den eta Gorbeia Parke Naturalaren Baliabide Naturalak Antolatzeko Planean argitaratzen den momentutik aurrera. Argitalpenak Itxinako mendigunearen babeserako tratamendu berezi bat jaso beharko du. Plan horrek mendiguneak parke naturalaren barruan duen mugaketa eta zonifikazio zehatza ezarri beharko du, baita erabilera onartuen, debekatuen eta baimengarrien erabileren araubidea ere, interes geomorfologikoen, hidrogeologikoen eta flora-, fauna- eta paisaia-interesen araberakoa.

#### Bosgarren xedapen iragankorra. Igarobide ekologikoen Euskal Katalogoa

Lege hau indarrean jartzen denetik urtebeteko epean, Igarobide Ekologikoen Euskal Katalogoa argitaratuko da, dagokion kartografiarekin.

#### Seigarren xedapen iragankorra. Izapidetzen ari diren zehapen-prozedurak

Lege hau indarrean jarri aurretik abiarazitako zehapen-espedienteak prozedura hasi zenean aplikatu zitzaien araudiaren arabera izapidetuko dira, prozedura amaitu arte. Lege honetan jasotako xedapenak onuragarriagoak badira, ordea, hau izango da aplikatuko den araudia.

#### Zazpigarren xedapen iragankorra. Espezie mehatxatuen kategoriak egokitzea

Lege hau indarrean jarri eta urtebeteko epean, lege hau onartzen den egunean Espezie Mehatxatuen Euskal Katalogoan «bakan» eta «interes bereziko» gisa katalogatuta agertzen diren espezieak egokitzen hasi beharko da. Egokitzapen hori «galzorian», «kaltebera» gisa sartu ahal izateko eran egingo da edo, bestela, lege hau baino lehenagoko Espezie Mehatxatuen Euskal Katalogotik ateratzeko eta Babesteko Araubide Berezia duten Espezieen Euskal Zerrendan sartzeko.

#### Zortzigarren xedapen iragankorra. Naturzaintza-Natura Kontserbatzeko Aholku Kontseilua

Lege honek Ingurumeneko Aholku Batzordeari esleitzen dizkion funtzioak Natura Kontserbatzeko Aholku Kontseiluak - Naturzaintzak beteko ditu, lehenengo organoaren osaera eta funtzioak eguneratzen ez diren bitartean.

#### Bederatzigarren xedapen iragankorra. Inbentarioan jasota dauden interes geologikoko tokiak

Lege hau argitaratu aurretik IGT-Interes Geologikoko Tokien Inbentarioan jasotako interes geologikoko tokietan edozein jarduketa egiteko, aurretik Euskal Autonomia Erkidegoko Administrazio Orokorrean natura-ondarearen arloan eskumena duen sailaren baimena beharko da, toki horiek naturagune babestu deklaratzeko dekretuak onartzen ez diren bitartean.

# XEDAPEN INDARGABETZAILEA

1. Indargabetuta gelditzen da Euskal Autonomia Erkidegoko Natura Kontserbatzeko Legearen testu bategina onartzen duen apirilaren 15eko 1/2014 Legegintzako Dekretua, zazpigarren xedapen iragankorrean xedatutakoaren kalterik gabe.
2. Indargabetuta gelditzen da Euskal Herriko ingurugiroa babesteko lege orokorraren (otsailaren 27ko 3/1998) II. Tituluko I. Kapitulua.

# AMAIERAKO XEDAPENA

1. Euskal Autonomia Erkidegoko Administrazio Orokorrean natura-ondarearen arloan eskumena duen sailak ezarriko ditu lege hau garatzeko xedapenak, eta zehapenen zenbatekoa eguneratuko du.
2. Lege hau Euskal Herriko Agintaritzaren Aldizkarian osorik argitaratu, eta lau hilabetetara jarriko da indarrean.